text: Liikenteenohjaaja toimii erikseen nimetyissä ja karttaan merkityissä risteyksissä ajoneuvoliikenteen pysäyttäjänä. Varmistaa urheilijoiden turvallisen ja esteettömän kulun. Liikenteenohjaajat hyväksyy poliisi. Varustus keltainen huomioliivi ja “tikkari”. Liikenteenohjaajat perehdytetään aina tehtävään ja ohjauspaikkaan. Liikenteenohjauspaikalle pääseminen vaatii usein ajokortin ja oman auton.


title: Urheilutapahtuman järjestäminen Suomessa

text: Huoltokuski ajaa ruokahuolto- tai varustehuoltoautoa. Auto voi olla seuran järjestämä. Huoltokuski auttaa tarvittaessa onnettomuus- ja ongelmatilanteissa. Varustuksena ensiapulaukku sekä perustyökaluja. Vaatimuksena B-luokan ajo-oikeus.


text: Ryhmät toimivat tapahtumapaikan rakenteiden ja toimintojen pystyttäjänä, tapahtumapaikkavastaavan johdolla. Tapahtuman pääkeskukseen tarvitaan usein suurempi joukko henkilöitä tätä tehtävää varten.


text: Ajokapteeni toimii nopeusryhmän vetäjänä yhdessä toisen ajokapteenin kanssa. Huolehtii turvallisuudesta, ajokurista, tuntee reitin pääpiirteissään ja vastaa vetovuorojen kierrätyksestä sekä ajonopeudesta. Saa käyttöönsä navigaattoriin ladattavan reittikartan.


text: Reitinmerkitsijä merkitsee reitit reittikartan tai -suunnitelman mukaisesti suuntanuolin ja nauhoin. Hän merkitsee taukopaikat huolellisesti taukopaikka -kyltein. Reitinmerkitsijä toimii yhdessä muiden reitinmerkitsijöiden kanssa. Tapahtuman jälkeen hän kerää reittimerkit pois. Tehtävän hoito vaatii yleensä ajokortin. Käytettävissä voi olla seuran auto.


text: Ryhmäajossa toimii nopeusryhmän etuajoneuvona ja liikenteenohjaajana. Vastaa reittinavigoinnista. Turvaa pyöräilijäryhmän etenemisen ja tarvittaessa itsenäisesti ohjaa liikennettä ryhmän saapuessa risteykseen.


text: Yleisajoissa toimii pyöräilijöiden etuajoneuvona eri reiteillä tai ajaa reittejä edestakaisin. Tehtävänä turvata pyöräilijöiden esteetön eteneminen ja luoda turvallisuutta tapahtumaan.


text: Tapahtuman, johon tulee yli 1000 henkeä ja jossa tarjotaan elintarvikkeita on noudatettava yleisötapahtumien ympäristökriteereitä. Jäte- ja WC huolto on järjestettävä vähänkin suurempiin tapahtumiin. Palvelua tarjoavat yksityiset alan yritykset. Lisätietoa tarvittaessa Ympäristökeskuksen Siisti tapahtuma -opas.


text: Tapahtuman järjestämiseen tarvitaan joukko hakemuksia, lupia ja ilmoituksia. Lupia haetaan tapahtumasisällön mukaan eri viranomaisilta. Vastaavasti ilmoituksia tehdään eri tahoille. Osa näiden käsittelystä on maksullisia ja vie aikaa, joten toimet on hyvä aloittaa ajoissa. Kaikkeen toimintaan tarvitaan (maan)omistajan lupa. Liikenteen pidempiaikaiseen poikkeusjärjestelyyn tarvitaan lupa liikennealueen vastuutaholta.


text:
Poliisin kanssa asioidaan yleisötapahtuman järjestämis- ja mahdollisissa arpajaislupa-asioissa, mikäli arpoja tuodaan myyntiin vähintään 100 kpl. Lisäksi poliisille tehdään Hyväksyntähakemukset Järjestyksenvalvojista ja Liikenteenohjaajista.
Yleisötilaisuuden järjestäjän on ilmoitettava tilaisuudesta kirjallisesti poliisille vähintään viisi vuorokautta ennen tilaisuuden alkamista. Ilmoitusta ei tarvita, jos tilaisuus ei esim. osanottajien vähäisen määrän vuoksi edellytä toimia järjestyksen ja turvallisuuden ylläpitämiseksi tai erityisiä liikennejärjestelyjä. Rajanveto ilmoitusvelvollisten ja vapaiden tilaisuuksien välillä on joskus vaikeaa, joten on syytä hyvissä ajoin olla yhteydessä järjestämispaikan poliisipiiriin.
Yleisötilaisuuden järjestäjän on huolehdittava järjestyksen ja turvallisuuden sekä liikenneturvallisuuden säilymisestä tilaisuudessa. Järjestyksenvalvojien täytyy olla poliisin hyväksymiä, jolloin heillä on voimassa oleva järjestyksenvalvojakortti tai poliisi hyväksyy heidät erikseen yksittäiseen tilaisuuteen järjestyksenvalvojiksi. Erikseen hyväksyttävien järjestyksenvalvojien nimet ja henkilötunnukset tulee ilmoittaa.
Arpajaisista, peleistä ja kilpailuista tulee olla yhteydessä poliisin lupaneuvontaan.


text:
Maankäyttöön ja mainontaan kaupungin alueella tarvitaan kaupungin/kunnan lupa. Tapahtumapaikan vuokraus voi olla edellytys tapahtuman järjestämiseen. Useimmat luvat kaupunkitilan tilapäiseen muutokseen haetaan rakennusvirastosta.
Näitä ovat banderollipaikat, mainosluvat, isot tilapäisrakennelmat, poikkeavat liikennejärjestelyt, anniskelualueeksi käyttö. Tapahtuman järjestäjän tulee huolehtia itse alueen siistimisestä tilaisuuden aikana ja välittömästi sen päätyttyä tai tilata palvelu rakennusvirastolta. Rakennusvirasto laskuttaa tilaisuuden järjestäjää tehdyn työn mukaisesti.
Liikuntapaikkojen ja koulualueiden osalta ensisijaisesti liikunta- ja kouluvirastot. Kuvaamiseen saatetaan tarvita lupa.


text: Tapahtumajärjestäjä on velvollinen toimittamaan pelastuslaitokselle/pelastusviranomaisille pelastus- ja turvallisuussuunnitelman, joka myös tulee hyväksyttää poliisilla. Suunnitelma käsittää mm. tilojen paloturvallisuuden, poistumistiet, sammutuskaluston tarpeen, ensiapuvalmiuden ym. Pelastuslaitoksen sivuilla on opas pienen yleisötapahtuman pelastussuunnitelman laadintaan sekä mallipohja. Neuvoja pelastuslaitokselta


text: Mitä edellä on kirjoitettu virastoista ja yksiköistä pätee Helsingissä, sekä samansuuntaisesti suurimmissa kaupungeissa.


text:
Ympäristökeskuksesta haetaan luvat elintarvikkeiden myyntiin, tarjoamiseen ja valmistukseen sekä ympäristöluvan, jos osallistujia on yli 500.
Tapahtumista, joihin odotetaan osallistuvan yhtäaikaisesti yli 500 henkeä on tapahtuman järjestäjän ilmoitettava kirjallisesti ympäristökeskuksen hyvissä ajoin ennen tilaisuuden alkamista. Ympäristönsuojelulain 118 § (527/2014) edellyttämä ilmoitus (meluilmoitus) tulee tehdä kaupungin kirjaamoon tai sähköiseen asiointijärjestelmään vähintään 30 vuorokautta ennen tapahtuman alkua.
Elintarvikkeiden ulkomyynnissä noudatetaan valtakunnallista Eviran (Elintarviketurvallisuusvirasto) ulkomyyntiohjetta.
Ympäristökeskus on laatinut Eviran ohjeen pohjalta tiiviit ohjeet ruoan valmistukseen ja myyntiin teltoista, sekä marjojen ja vihannesten myyntiin.
Elintarvikkeita valmistavan, tarjoavan tai myyvän ammattimaisen toimijan on tiedotettava toiminnastaan kirjallisesti 4 arkipäivää ennen tilaisuutta ympäristökeskuksen elintarviketurvallisuusosastolle, puh. (09) 310 14000. Yksityishenkilöiden ja järjestöjen ei tarvitse tiedottaa vähäriskisestä tilapäisestä toiminnasta etukäteen. Tiedotteen voi tehdä Helsingin kaupungin sähköisessä asiointipalvelussa tai toimittaa sähköisesti osoitteeseen ulkomyynti(at)hel.fi. Tiedottamiseen voi käyttää seuraavaa lomaketta: lomakkeet doc- ja pdf-muodossa. Lomakkeet saatavilla myös Suomi.fi-palvelusta.
Talousvesien, käymälöiden ja jätehuollon järjestäminen, ota yhteys etukäteen ympäristökeskuksen asiakaspalveluun, päivystävään terveystarkastajaan


text: Aluehallintovirastosta haetaan lupa anniskeluun. Huomaa, että anniskeluun tarvitaan myös maanomistajan lupa.


text: Osallistujatiedot muodostavat yleensä Asiakasrekisterin, josta on tehtävä rekisterin käyttötarkoitusilmoitus tietosuojavaltuutetulle.


text: Ilmoita suurtapahtumista (vähintään tuhat osallistujaa) joukkoliikennetoimistoon. Ilmoita suurtapahtumista (vähintään 8 000 osallistujaa) VR:lle ja matkahuoltoon sekä taksi organisaatioihin.


text: Teostomaksuista on huolehdittava jos tapahtumassa on muuta kuin paikalla tuotettua muusiikkia.


text: Nykyaikainen tiedottaminen sisältää tiedottamisen luottoyhteisöille, mediataloille, sosiaaliseen mediaan ja vähemmän vaihtuviin medioihin.


text:
Mediataloille tiedottaminen tehdään sähköpostilla ja faksilla. Luottokumppaneille viestitään keskinäisesti sovituin keinoin. Luottokumppaneita voivat olla vaikkapa alan kaupat, lajiliitot ja muut yhteisöt.
Sosiaalisen mediaan tiedottaminen merkitsee sähköisesti aktiivisille yhteisöille tiedottamista mm. keskustelufoorumeilla, twitterissä ja facebookissa.
Luottoyhteisölle tiedottaminen tehdään harrastelijayhteisöille, joiden voidaan oletta olevan kiinnostuneita kertomaan asiasta eteenpäin. Tällaisia voivat olla urheiluseurat ja -liikkeet.
Vähemmän vaihtuvat medialähteetkin kannattaa päivittää. Yksi esimerkki voi olla säännöllisen urheilutapahtuman wiki sivun lisääminen / päivittäminen.


text: Wikipediasta haetaan tapahtuman oma nimikkosivu, mikä tarvittaessa luodaan useamman kerran järjestetylle tapahtumalle. Luodulle nimikkosivulle kannattaa lisätä luokka tiedot, kuten Luokka:Turun urheilutapahtumat), käytä myös luokkaa Suomen urheilutapahtumat. Vakiintuneen suurtapahtuman voi lisätä myös suoraan Suomen urheilutapahtumat sivulle


text: Tulospalvelulle valitaan verkkopalvelu. Sellainen voi yksinkertaisimmillaan toimia blogi alustalla. Tuloslista mallipohjia http://pyora68.net/aluekalenteri/Kalenteri2016.html


text: Tapahtumassa järjestäjä ottaa vastuuvakuutuksen joka kattaa tapahtumasta kolmannelle osapuolelle aiheutuvat kulut. Talkootyöntekijöille voidaan ottaa talkoovakuutus. Urheilijat urheilevat yleensä omien lajiliiton lisenssi-vakuutusten turvin.


title: Jarmo Meriläinen

text: Jarmo J. Meriläinen on suomalainen ympäristötieteilijä ja professori. Hän toimi bio- ja ympäristötieteiden professorina Jyväskylän yliopistossa vuosina 2000–2016.


title: Jarmo Meriläinen

text: Jarmo Meriläinen opiskeli biologiaa Jyväskylän yliopistossa. Hän aloitti opintonsa 1970-luvun puolivälissä. Hänen opettajiaan olivat mm. professorit Pauli Bagge ja Mikko Raatikainen.


title: Jarmo Meriläinen

text: Akateemisen uransa Meriläinen aloitti vuonna 1984 Jyväskylän yliopiston Ympäristöntutkimuskeskuksessa. Hän työskenteli siellä erilaisissa tutkimustehtävissä. Meriläinen väitteli Jyväskylän yliopistossa tohtoriksi vuonna 1989. Hänen väitöskirjansa ("Impact of an acid, polyhumic river on estuarine zoobenthos and vegetation in the Baltic Sea, Finland") aiheena oli happaman, humusperäisen jokiveden vaikutukset Itämeren jokisuistojen kasvillisuuteen ja pohjaeläimistöön. Hän kartoitti tutkimuksessaan tilannetta Suomen rannikolla.


title: Jarmo Meriläinen

text: Valmistumisen jälkeen Meriläinen toimi erilaisissa tutkimustehtävissä. Hänet nimitettiin vuonna 1995 Jyväskylän yliopiston Ympäristöntutkimuskeskuksen johtajaksi. Hänen johdollaan tutkimuskeskus teki erilaisia tutkimushankkeita tilaus- ja palvelututkimuksena eri instituutioille. Meriläisen toimikaudella tutkimuskeskuksen toiminta monipuolistui ja tutkimus oli aiempaa tieteellisempää.


title: Jarmo Meriläinen

text: Meriläinen nimitettiin 1.4.2000 alkaen bio- ja ympäristötieteiden tutkimusprofessoriksi Jyväskylän yliopistoon ja sen ympäristöntutkimuskeskukseen. Hänen vastuullaan oli ympäristöntutkimuskeskuksen tutkimustoiminnan johtaminen ja keskuksen toiminnan kehittäminen. Vuonna 2011 virka muuttui tutkimusprofessuuriksi Jyväskylän yliopiston bio- ja ympäristötieteiden laitoksella. Professori Meriläinen toimi tuona aikana myös laitoksen varajohtajana. Hän jäi virastaan eläkkeelle heinäkuun lopussa 2016.


title: Jarmo Meriläinen

text: Professori Meriläinen on tutkinut suomalaisten järvien tilaa. Hän pyrki tutkimuksellaan löytämään keinoja vaikeiden järviluontoon liittyvien ongelmien ratkaisemiseksi. Meriläisen keskeisiä tutkimuskohteita olivat suomalaiset suurjärvet. Hän tutki mm. Päijännettä, Saimaata ja Lappajärveä.


title: Jarmo Meriläinen

text: Eräs Meriläisen viimeisimpiä tutkimushankkeita (2014) oli projekti, jossa tarkasteltiin erään suuren järven tilaa koskevaa aineistoa 50 vuoden ajalta. Tutkimuksessa kartoitettiin järven ekosysteemiä ja sen toimintaa. Tavoitteena oli hallita jätevesien päätymistä järveen ja vähentää sen saastumista.


title: Jarmo Meriläinen

text: Professori Meriläinen on uransa aikana julkaissut useita teoksia ympäristötieteen alalta. Hän on ollut myös mukana suurelle yleisölle tarkoitettujen Suomen luontoa ja ympäristöä käsittelevien teosten toteuttamisessa kirjoittamalla niihin osioita.Meriläinen, Jarmo: "Luontoa, bluesia ja hiljaisia haamuja Seilissä" (2015), s. 180–182. Teoksessa Mari Heikkilä (toim.): "Sattumaa, haperotatteja ja keltainen syklotroni. Aikalaistarinoita Jyväskylän yliopiston matemaattis-luonnontieteellisen tiedekunnan 50-vuotiselta taipaleelta." Jyväskylän yliopisto, 2015. ISBN 978-051-39-6303-3.


title: Pauliina Raento

text: Pauliina Raento (s. 1969) on suomalainen maantieteilijä. Vuodesta 2017 hän on toiminut rahapelitutkimuksen dosenttina Tampereen yliopistossa. Vuoteen 2016 hän oli kulttuurimaantieteen professori Helsingin yliopistossa. Raento oli 2003–2004 Minnesotan yliopistossa Suomen tutkimuksen professori. Hän on ollut maantieteellisen aikakauskirjan Terran päätoimittaja. Vuosina 2008-2013 hän oli Pelitoiminnan tutkimussäätiön tutkimusjohtaja.


title: Anita Lukka

text: Anita Lukka on suomalainen filosofian tohtori ja Lappeenrannan teknillisen korkeakoulun logistiikan professori.


title: Martin D-28

text: Martin D-28 on C. F. Martin & Companyn valmistama, 1930-luvulla markkinoille tullut akustinen kitara. Se on eräs tunnetuimmista teräskielisistä kitaroista. 1950-luvulla se oli eräässä vaiheessa niin suosittu, että asiakkaat saattoivat odottaa sitä ”kaksi vuotta tai enemmän”.


title: Martin D-28

text: Siitä on saatavilla useita muunnelmia, kuten HD-28 ja D-35. Myös monet muut kitaravalmistajat, kuten Ibanez, Fender, Takamine ja Yamaha ovat valmistaneet kitaroita, jotka ovat saaneet vaikutteita D-28:n ulkonäöstä.


title: Martin D-28

text: D-28:n rakennuksessa käytetään sitkankuusta, eebenpuuta ja mahonkia.


title: Martin D-28

text: Martin D-28:aa ovat käyttäneet urillaan muun muassa Hank Williams, Elvis Presley, Johnny Cash, Bob Dylan, Jimmie Rodgers, Ernest Tubb, Jimmy Page, Eric Clapton, John Lennon, Paul McCartney, George Harrison, Kurt Cobain, Stephen Stills, Neil Young, Steve Winwood, Slim Dusty ja Chris Martin.


title: Michelin Le Mans Cup

text: Michelin Le Mans Cup (aiemmin nimellä GT3 Le Mans Cup) on vuonna 2015 perustettu kansainvälinen autourheilusarja, jonka ensimmäinen kausi ajettiin vuonna 2016.


title: Michelin Le Mans Cup

text: GT3 Le Mans Cup sai alkunsa 18. lokakuuta 2015, kun ACO:n puheenjohtaja Pierro Fillon, ELMS toimitusjohtaja Gérard Neveu sekä Michelin Motorsportin johtaja Pascal Couasnon perustivat sarjan.


title: Michelin Le Mans Cup

text: Historian ensimmäinen GT3 Le Mans Cup -kausi alkoi toukokuussa 2016 Autodromo Enzo e Dino Ferrarin moottoriradalta Italiasta ja päättyi lokakuussa Portugalin Autódromo do Estorillin moottoriradalle. Sarjan mestaruuden voittivat venäläisen SMP Racing tiimin kuljettajat Aleksey Basov ja Viktor Shaitar.


title: Luettelo Ateenan metron asemista

text: Tämä on luettelo Ateenan metron asemista.


title: Linja 1 (Ateenan metro)

text: Linja 1 () on Ateenan metron vanhin linja, joka kulkee Pireuksesta Ateenan keskustan kautta Kifisiáan. Linjan tunnusväri asemilla ja kartoissa on vihreä.


title: Linja 1 (Ateenan metro)

text: Metrolinjan pituus on 25,6 kilometriä ja sen varrella on 24 asemaa. Linjasta vain noin kolme kilometriä välillä Monastiráki–Attikí kulkee maan alla, ja se muistuttaakin enemmän paikallisjunalinjaa. Linjan ensimmäinen osuus avattiin vuonna 1869. Metrolinja kulkee lounais-koillissuunnassa Pireuksen satamasta Pireuksen asemalta Ateenan keskustaan, jossa se risteää Linjan 3 kanssa Monastirákin asemalla ja Linjan 2 kanssa Omónoian asemalla. Linjalta on vaihto Linjalle 2 myös Attikín asemalla. Keskustasta linja jatkaa metropolialueen pohjoisiin ja koillisiin esikaupunkeihin ja päättyy Kifisián asemalle. Linjalta on vaihto proastiakós-paikallisjuniin Pireuksen ja Neratziótissan asemilla.


title: Linja 1 (Ateenan metro)

text: Linja 1 on Ateenan metron vanhin linja. Se sai alkunsa Ateenan vanhan keskustan ja Pireuksen sataman yhdistäneestä rautatiestä, joka oli alun perin koko Kreikan ensimmäinen rautatie. Ensimmäinen ehdotuksen sen rakentamisesta teki Frederic Ferald vuonna 1835. Vuonna 1843 samaa ehdotti Aléxandros Rízos Ragkavís. Rakennusprojekti myönnettiin lopulta vuonna 1867 englantilaiselle liikemiehelle Edward Pickeringille. Ensimmäinen osuus oli kahdeksan kilometrin pituinen rata Pireuksen satamasta (asema Pireus) Thiseíoon (asema Thiseío). Rata kulki kokonaan maan päällä ja sillä käytettiin höyryjunia. Linja valmistui 17. helmikuuta 1869 ja sen viralliset avajaiset olivat 27. helmikuuta 1869.


title: Linja 1 (Ateenan metro)

text: Linjalla ei alun perin ollut lainkaan väliasemia. Ensimmäisenä lisättiin asemat Fáliro ja Moscháto vuonna 1882. Tämän jälkeen linjaa on myös laajennettu kohti pohjoista vaiheittain. Ensimmäinen maanalainen osuus oli Thiseío–Omónoia vuonna 1895, jolloin linja saavutti Ateenan tuolloisen keskusta-alueen. Thiseío–Monastiráki-välin kaivamisen yhteydessä 1890–1891 linjaa varten tehty avokaivanto läpäisi antiikin aikaisen Agoran alueen pohjoisosan. Aluetta ei vielä tuolloin oltu kaivettu kokonaan arkeologisissa kaivauksissa, eivätkä rakentajat tienneet, mitä kaikkea linjan alle jäi. Rakennustöiden aikana tehtiin antiikin aikaisia löytöjä, mutta radan valmistuttua rauniot jäivät radan alle.


title: Linja 1 (Ateenan metro)

text: Rata sähköistettiin vuonna 1904, ja se tunnettiin pitkään nimellä "Ilektrikoí Sidiródromoi Athinón-Peiraiós" ("ISAP", ”Ateena–Pireus sähköiset rautatiet”), mikä oli myös linjalla toimineen yhtiön nimi. Vanhastaan linja tunnetaan ateenalaisten parissa myös nimillä "Grammí ISAP" (Γραμμή ΗΣΑΠ, ”ISAP-linja”) ja "Ilektrikós" (Ηλεκτρικός, ”Sähköinen [linja]”). Viktórian ja Attikín asemat valmistuivat vuosina 1948–1949. Vuonna 1957 linja saavutti pohjoisen päätepisteensä Kifisián. Tämän jälkeen on jatkettu uusien väliasemien rakentamista. 1990-luvulla ja 2000-vuosikymmenellä asemia, erityisesti linjojen risteysasemia, kunnostettiin linjojen 2 ja 3 rakentamisen yhteydessä. Viimeisimpänä linjalle lisättiin Neratziótissan asema vuonna 2004.


title: Linja 1 (Ateenan metro)

text: Linjojen 2 ja 3 rakentamisen jälkeen Linja 1 jatkoi jonkin aikaa ISAP-yhtiön hoitamana erillisenä linjana. Vuonna 2011 linjasta tuli osa varsinaista metroverkkoa, jota hoitaa kaupungin julkisen raideliikenteen yhtiöksi perustettu STASY ("Statherés Sygkoinoníes"). Linjaa on suunniteltu jatkettavaksi kummastakin päästä.


title: Linja 2 (Ateenan metro)

text: Linja 2 () on Ateenan metron linja, joka kulkee Anthoúpolista Ateenan keskustan kautta Ellinikóon. Linjan tunnusväri asemilla ja kartoissa on punainen.


title: Linja 2 (Ateenan metro)

text: Metrolinjan pituus on 17,7 kilometriä ja sen varrella on 20 asemaa. Linjan ensimmäinen osuus avattiin vuonna 2000. Metrolinja kulkee suunnilleen pohjois-eteläsuunnassa Ateenan metropolialueen luoteisista esikaupungeista keskustan kautta eteläisiin esikaupunkeihin. Linja risteää Linjan 1 kanssa Attikín ja Omónoian asemilla ja Linjan 3 kanssa Sýntagman asemalla. Keskustan muita merkittäviä asemia linjalla ovat muun muassa Akropoliin alueen Akrópoli sekä Ateenan yliopiston Panepistímio. Linja kulkee Ateenan rautatieaseman (asema Stathmós Larísis) kautta, jossa on vaihto proastiakós-paikallisjuniin ja TrainOSE:n kaukojuniin.


title: Linja 2 (Ateenan metro)

text: Ajatus Linjan 2 rakentamisesta vanhan Linjan 1 ohelle syntyi 1950-luvulla. Uuden linjan oli tarkoitus olla ensimmäinen todellinen, kokonaan maanalainen metrolinja, kun Linja 1 kulki pääosin maan päällä. Alkuperäisen suunnitelman mukaan uusi linja olisi kulkenut Ateenan rautatieasemalta eli Lárisan asemalta Sýntagma-aukiolle. Siellä se olisi haarautunut kahteen haaraan, joista toinen olisi jatkanut Fáliroon ja Glyfádaan ja toinen Ampelókipoiin.


title: Linja 2 (Ateenan metro)

text: 1970-luvulla linjan rakentamiseksi suoritettiin koeporauksia Ateenan keskustassa. Metrohanke alkoi edistyä 1980-luvulla kaupungin kasvaneen liikenteen ja ilmansaasteongelmien vuoksi. Linja päätettiin jakaa kahteen osaan, joista toinen eli nykyinen Linja 2 kulkisi Peristéristä Glyfádaan ja toinen eli nykyinen Linja 3 Aigáleosta Gérakakseen. Suunnitelmat hyväksyttiin 1990-luvun alussa ja ensimmäisten vaiheiden rakentaminen alkoi vuonna 1991. Linjan 1 ensimmäinen osuus Sepólia–Sýntagma avattiin 28. tammikuuta 2000. Sepóliaan rakennettiin metrovarikko.


title: Linja 2 (Ateenan metro)

text: Myöhemmin marraskuussa 2000 linjaa jatkettiin Sýntagman asemalta Dáfnin asemalle, minkä kautta muun muassa Akropolis-kukkulan ympäristö sai oman aseman (Akrópoli). Vuosina 2004 ja 2013 linjalle on valmistunut laajennoksia sekä pohjois- että eteläpäähän. Linjana suunnitellaan laajennettavaksi sekä etelään Glyfádaan että pohjoiseen Áno Liósiaan.


title: Linja 2 (Ateenan metro)

text: Kaikki linjan asemat ovat maanalaisia syvyydessä 18–33 metriä.


title: Linja 3 (Ateenan metro)

text: Linja 3 () on Ateenan metron linja, joka kulkee Agía Varvárasta Ateenan keskustan kautta Ateenan kansainväliselle lentoasemalle. Linjan tunnusväri asemilla ja kartoissa on sininen.


title: Linja 3 (Ateenan metro)

text: Metrolinjan pituus on 17 kilometriä ja sen varrella on 17 varsinaista metroasemaa. Lisäksi siihen kuuluu 21 kilometriä pitkä ja neljä metro-/proastiakós-asemaa käsittävä osuus lentoasemalle. Linjan ensimmäinen osuus avattiin vuonna 2000. Metrolinja kulkee suunnilleen länsi-itäsuunnassa Ateenan metropolialueen läntisistä esikaupungeista keskustan kautta itäisiin esikaupunkeihin ja lentoasemalla olevalle asemalle Aerodrómio. Linja risteää Linjan 1 kanssa Monastirákin asemalla ja Linjan 2 kanssa Sýntagman asemalla. Rakenteilla oleva Agía Marínasta alkunsa saava laajennos Agía Varvára – Pireus – Dimotikó Théatro valmistuu suunnitelmien mukaan vuonna 2020, ja yhdistää linjan Linjaan 1 myös Pireuksessa.


title: Linja 3 (Ateenan metro)

text: Linja 3 kehittyi Linjasta 2, jonka oli alun perin tarkoitus haarautua Sýntagma-aukiolta kahteen suuntaan. Toinen näistä haaroista muuttui kuitenkin suunnitelmissa erilliseksi linjaksi, jonka piti alkuperäisten suunnitelmien mukaan kulkea Aigáleosta Gérakakseen. 1980-luvun lopulla hyväksyttiin osuuden Kerameikós – Ethnikí Ámyna rakentaminen. Myöhemmin linjaa päätettiin jatkaa lentokentälle saakka. Erillisen radan rakentaminen ei kuitenkaan ollut kannattavaa, joten loppuosassa rata päätettiin yhdistää junarataan.


title: Linja 3 (Ateenan metro)

text: Metrolinjan ensimmäinen osuus Sýntagma – Ethnikí Ámyna avattiin 28. tammikuuta 2000. Välillä Monastiráki–Sýntagma rakennustöissä oli suuria hidasteita sekä maaperän laadun että lukuisten antiikin aikaisten arkeologisten löydösten vuoksi. Osuus avautui lopulta vuonna 2003. Tämän jälkeen linjaa on laajennettu sekä itään lentokentälle että länteen Agía Varváraan (asema Agía Marína). Yhteys lentokentälle avautui aivan Ateenan olympialaisten alla 30. heinäkuuta 2004.


title: Linja 3 (Ateenan metro)

text: Linjan noin 7,6 kilometriä pitkän laajennoksen Agía Marínan asemalta Pireukseen rakennustyöt alkoivat vuonna 2012 ja laajennoksen on tarkoitus valmistua vuonna 2020. Laajennos yhdistää Pireuksen sataman lentoasemaan suoralla metrolinjalla, kun tähän asti linjaa on täytynyt vaihtaa Monastirákin asemalla.


title: Linja 3 (Ateenan metro)

text: Linja 3 on tavallista metrolinjaa itäpäässä Doukíssis Plakentías -asemalle saakka. Siellä linja yhdistyy proastiakós-paikallisjunien käyttämään rautatiehen, joka jatkaa lentoasemalle. Tämän osuuden pituus on 21 kilometriä, ja sillä on neljä asemaa (Pallíni, Paianía-Kántza, Koropí ja Aerodrómio), jotka ovat metrojunien ja paikallisjunien yhteisessä käytössä. Osa Linjan 3 kalustosta toimii kahdella sähköjärjestelmällä (750 V dc ja 25KV ac), niin että kyseiset metrojunat voivat kulkea loppumatkan samoja raiteita yhdessä paikallisjunien kanssa. Osa keskustan suunnasta tulevista junista sen sijaan jää Doukíssis Plakentías -asemalle, eivätkä jatka lentoasemalle saakka.


title: Linja 4 (Ateenan metro)

text: Linja 4 () on Ateenan metron suunnitteilla oleva neljäs linja. Se tulee kulkemaan Álsos Veḯkousta Goudíin tehden U-kirjaimen muotoisen mutkan Ateenan keskustan kautta.


title: Linja 4 (Ateenan metro)

text: Linjaa 4 on suunniteltu ainakin vuodesta 2005. Linja tarjoaisi metroyhteyden ja ensimmäistä kertaa kunnollisen julkisen yhteyden ylipäätään monille koillisen kantakaupungin ruuhkaisille alueille. Samalla se yhdistäisi muun muassa merkittäviä yliopistojen kampusalueita.


title: Linja 4 (Ateenan metro)

text: Metrolinjan kokonaispituudeksi on suunniteltu 33 kilometriä. Suunnitelmien mukaan linjan ensimmäisen osuuden Álsos Veḯkou – Goudí, jonka pituus on 12,3 kilometriä, rakennustöiden on tarkoitus alkaa vuonna 2018 ja sen olisi tarkoitus valmistua vuonna 2025. Myöhemmin linjaa on tarkoitus jatkaa sekä pohjoiseen muun muassa Olympiastadionille ja Péfkiin että etelään Výronakseen ja Áno Ilioúpoliin. Linjan on tarkoitus olla kokonaan automaattinen ja tätä varten on tarkoitus hankkia 18 uutta kuljettajatonta junaa.


title: Linja 4 (Ateenan metro)

text: Linjalle on suunniteltu useita uusia asemia. Ensimmäisten on tarkoitus olla seuraavat 14 asemaa, joista 13 on kokonaan uusia:


title: Kellosammakko

text: Kellosammakko ("Bombina bombina") on kellosammakoiden sukuun kuuluva Euroopassa elävä sammakkolaji.


title: Kellosammakko

text: Kellosammakon selkä on konnamaisen nystermäinen, mutta ruumis on litteä kuten sammakon. Pituus on suurimmillaan 50–55 millimetriä. Selkäpuoli on harmaan tai mustanruskea, tummemilla yksilöillä nystyröiden vihreä väri erottuu huonosti. Raajojen, ruumiin ja pään alapuoli ovat mustansiniset, ja niissä on oranssinpunaisia täpliä. Pitkien takajalkojen kaikkien viiden varpaan välissä on räpylät. Kellosammakko pystyy erittämään ihorauhasistaan myrkkyä, joten monet pedot jättävät sen rauhaan.


title: Kellosammakko

text: Kellosammakkoa tavataan Keski- ja Itä-Euroopassa, aina Tanskasta, eteläisestä Ruotsista ja pohjoisesta Saksasta itään Uralvuorille Venäjällä, etelässä Tonavan tulvatasangoille, Turkkiin ja Kaukasusten pohjoisrinteille. Sitä on myös istutettu Isoon Britanniaan. Kellosammakko hävisi Ruotsista 1960-luvulla mutta se palasi sinne 1970- ja 1980- luvulla, nykyisin kanta on elinvoimainen.


title: Kellosammakko

text: Elinympäristönsä suhteen sammakko on vaatelias. Se valitsee elinlammekseen vain sellaisen, jossa ei ole vaaraa petokaloista tai petoeläimistä. Paikoittain kellosammakko elää samoilla alueilla kuin vuoristokellosammakko ("Bombina variegata").


title: Kellosammakko

text: Suurin ja kovaäänisin koiras vetää naaraita puoleensa. Naaras munii munansa vesikasvien ympärille, ja koiras hedelmöittää ne samalla. Kutuaikana naaras voi paritella useita kertoja ja saada lisääntymiskaudella jopa 450 munaa, vanhemmat naaraat yleensä nuoria vähemmän. Nuijapäät syövät levää ja aikuistuvat kesän mittaan. Täysikasvuinen kellosammakko voi elää jopa 13 vuotta.


title: Kellosammakko

text: Kellosammakon ravintoa ovat hyönteiset, hämähäkit, etanat, madot ja kalanpoikaset, joita se saalistaa lähinnä vedestä, mutta myös maalta.


title: Aerodrómio (asema)

text:
Aerodrómio ( eli Σταθμός Αεροδρόμιο, "Stathmós Aerodrómio"; ”Lentoasema”) on Ateenan proastiakós-paikallisjunien Linjan 2 sekä Ateenan metron Linjan 3 (sininen) asema. Se on kummankin linjan itäinen pääteasema ja sijaitsee Spáta-Artémidan kunnassa Ateenan metropolialueen itäosassa Ateenan kansainvälisellä lentoasemalla aivan pääterminaalin yhteydessä.
Asema avattiin Ateenan olympialaisten alla 30. heinäkuuta 2004. Asema on paikallisjuna- ja metroliikenteen yhteinen. Alun perin se oli tarkoitettu paikallisjunille, mutta myös metron Linja 3 päätettiin jatkaa lentoasemalle. Tätä varten osa metrolinjan kalustosta toimii kahdella sähköjärjestelmällä, niin että metrojunat voivat kulkea loppumatkan samoja raiteita yhdessä paikallisjunien kanssa.


title: Aerodrómio (asema)

text: Sekä paikallis- että metrojunat kulkevat asemalta lähdettyään Koropín, Paianía-Kántzan ja Pallínin asemien kautta Doukíssis Plakentías -asemalle. Siellä metroliikenne jatkaa normaalia metrorataa Ateenan keskustaan. Paikallisjunat puolestaan jatkavat junarataa Neratziótissan aseman kautta muun muassa SKA:n asemalle, josta on vaihto muun muassa Ateenan rautatieasemalle ja kaukojuniin. Keskustasta metrolla Linjaa 3 tultaessa osa metrojunista jää Doukíssis Plakentías -asemalle, eikä jatka lentoasemalle.


title: Agía Marína (metroasema)

text: Agía Marína ( eli Σταθμός Αγία Μαρίνα, "Stathmós Agía Marína") on Ateenan metron asema Linjalla 3 (sininen). Se on linjan läntinen pääteasema ja sijaitsee Agía Varváran kaupungissa Ateenan metropolialueen länsiosassa.


title: Agía Marína (metroasema)

text: Metroasema avattiin 14. joulukuuta 2013. Se on saanut nimensä läheisestä Pyhälle Marinalle ("Agía Marína") omistetusta kirkosta. Seuraava asema itään on Aigáleo.


title: Agía Marína (metroasema)

text: Linjaa 3 ollaan laajentamassa Agía Marínasta Pireukseen. Laajennoksen olisi tarkoitus valmistua vuonna 2019. Tämän jälkeen seuraava asema länteen on Agía Varvára.


title: Tyvijärvi (Hämeenlinna)

text: Tyvijärvi on Kanta-Hämeessä Hämeenlinnassa Kalvolan Ohtisessa sijaitseva järvi.


title: Tyvijärvi (Hämeenlinna)

text: Järvi sijaitsee Kokemäenjoen vesistössä Vanajaveden–Pyhäjärven alueen Tarpianjoen valuma-alueella. Viimeksi mainitun valuma-alueen neljännen jakovaiheen Tampinkosken alue on se, mihin järvi kuuluu. Järven vedenpinnan korkeus on 110,5 metriä meren pinnan yläpuolella, joten sen laskuoja putoaa yli metrin 1,5 kilometrin matkallaan Ahlajärveen. Järveen laskee 10 suo- tai metsäojaa. Valuma-alueella ovat Kitinkorpi, Isosuo ja Kivisuo tiheästi ojitettuja soita, joiden kuivumisvedet laskevat järveen. Pieni Kaakkolammi laskee lyhyttä ojaa myöten Tyvijärveen. Järven pinta-ala on 58 hehtaaria, ja sen itäpuoliskossa on Saarikallio, joka on järven ainoa saari. Järvi on 1,7 kilometriä pitkä, 500 metriä leveä ja sen rantaviivan pituus on 4,7 kilometriä. Suurin osa rannoista ovat soistunutta metsää. Soistuneita rantoja reunustaa muutamin paikoin kangasmetsä. Niillä paikoilla sijaitsevat järven 15 vapaa-ajan asuntoa. Niille johtaa tiet Ahlajärven kautta kulkevalta tieltä.


title: Akrópoli (metroasema)

text: Akrópoli ( eli Σταθμός Ακρόπολη, "Stathmós Akrópoli") on Ateenan metron asema Linjalla 2 (punainen). Se sijaitsee Ateenan keskustassa Akrópolin kaupunginosassa Akropolis-kukkulan kaakkoispuolella.


title: Akrópoli (metroasema)

text: Metroasema avattiin 16. marraskuuta 2000. Aseman lähellä ovat Akropolis-kukkulan ympäristön nähtävyydet ja Akropolis-museo. Linja palvelee myös Ateenan vanhaakaupunkia Plákaa kaupunginosan toisella laidalla sijaitsevan Monastirákin aseman ohella. Myös muun muassa Suomen Ateenan-instituutti sijaitsee lähellä asemaa. Seuraava asema pohjoiseen on Sýntagma ja etelään Syngroú-Fix.


title: Akrópoli (metroasema)

text: Asemalla on esillä asemaa ja metrolinjaa rakennettaessa löytynyttä antiikin aikaista esineistöä. Lisäksi asema on koristeltu Parthenonin marmoriveistosten jäljennöksillä.


title: Anthoúpoli (metroasema)

text: Anthoúpoli ( eli Σταθμός Ανθούπολη, "Stathmós Anthoúpoli") on Ateenan metron asema Linjalla 2 (punainen). Se on linjan pohjoinen pääteasema ja sijaitsee Anthoúpolin kaupunginosassa Peristérin kaupungissa Ateenan metropolialueen länsiosassa.


title: Anthoúpoli (metroasema)

text: Metroasema avattiin 6. huhtikuuta 2013. Seuraava asema kaakkoon on Peristéri.


title: Ellinikó (metroasema)

text: Ellinikó ( eli Σταθμός Ελληνικό, "Stathmós Ellinikó") on Ateenan metron asema Linjalla 2 (punainen). Se on linjan eteläinen pääteasema ja sijaitsee Ellinikón kaupungissa Ateenan metropolialueen eteläosassa.


title: Ellinikó (metroasema)

text: Metroasema avattiin 26. heinäkuuta 2013. Seuraava asema pohjoiseen on Argyroúpoli.


title: Kerameikós (metroasema)

text:
Kerameikós ( eli Σταθμός Κεραμεικός, "Stathmós Kerameikós") on Ateenan metron asema Linjalla 3 (sininen). Se sijaitsee Gkázin kaupunginosassa Ateenan keskustan länsipuolella lähellä Kerameikóksen kaupunginosaa, josta se on saanut nimensä.
Metroasema avattiin 26. toukokuuta 2007. Aseman lähellä sijaitsee muun muassa Gkázin Technópolis. Seuraava asema länteen on Elaiónas ja itään Monastiráki.


title: Kifisiá (metroasema)

text:
Kifisiá ( eli Σταθμός Κηφισιά, "Stathmós Kifisiá") on Ateenan metron asema Linjalla 1 (vihreä). Se on linjan pohjoinen pääteasema ja sijaitsee Kifisián kaupungissa Ateenan metropolialueen pohjoisosassa.
Metroasema avattiin 10. elokuuta 1957. Asema on suurimman osan vanhan Linjan 1 asemista tavoin maanpäällinen ja muistuttaakin enemmän paikallisjuna- kuin metroasemaa. Seuraava asema etelään on KAT.


title: Metaxourgeío (metroasema)

text:
Metaxourgeío ( eli Σταθμός Μεταξουργείο, "Stathmós Metaxourgeío") on Ateenan metron asema Linjalla 2 (punainen). Se sijaitsee Ateenan keskustan pohjoispuolella Metaxourgeíon kaupunginosassa.
Metroasema avattiin 28. tammikuuta 2000. Seuraava asema pohjoiseen on Stathmós Larísis ja itään Omónoia.


title: Monastiráki (metroasema)

text: Monastiráki ( eli Σταθμός Μοναστηράκι, "Stathmós Monastiráki") on Ateenan metron asema linjoilla Linja 1 (vihreä) ja Linja 3 (sininen). Se sijaitsee Ateenan vanhassa keskustassa Monastirákin kaupunginosassa samannimisellä aukiolla.


title: Monastiráki (metroasema)

text: Metroasema avattiin Pireus–Ateena-rautatien, nykyisen metrolinjan 1, käyttöön 17. toukokuuta 1895. Linjan 3 käyttöön asema tuli 22. huhtikuuta 2003. Samalla asemaa kunnostettiin huomattavasti. Asema on suurimman osan vanhan Linjan 1 asemista tavoin maanpäällinen ja muistuttaakin enemmän paikallisjuna- kuin metroasemaa. Asema on avoleikkauksessa vain hieman katutason alapuolella. Asema palvelee Monastirákin ja Psyrín kaupungiosia sekä Ateenan vanhaakaupunkia Plákaa. Lähellä sijaitsevat muun muassa Agoran, Roomalaisen agoran ja Hadrianuksen kirjaston arkeologiset alueet sekä Ateenan katedraali. Asemalta on lyhyt matka myös muun muassa Akropolis-kukkulalle. Linjalla 1 seuraava asema länteen on Thiseío ja pohjoiseen Omónoia. Linjalla 3 seuraava asema länteen on Kerameikós ja itään Sýntagma.


title: Monastiráki (metroasema)

text: Asemalla on esillä antiikin aikaisia raunioita, jotka ovat löytyneet rakennustöiden yhteydessä. Niihin kuuluu rakennusten perustuksia sekä antiikin aikana käytännössä viemäriksi muutetun Eridanos-joen katetun uoman rakenteita.


title: Omónoia (metroasema)

text: Omónoia ( eli Σταθμός Ομόνοια, "Stathmós Omónoia") on Ateenan metron asema linjoilla Linja 1 (vihreä) ja Linja 2 (punainen). Se sijaitsee Ateenan keskustan pohjoisosassa Omónoian kaupunginosassa.


title: Omónoia (metroasema)

text: Metroasema avattiin 17. toukokuuta 1895 osaksi tuolloista Pireus–Ateena-rautatietä eli nykyistä Linjaa 1. Nykyinen asemarakennus otettiin käyttöön vuonna 1930. Linjan 2 käyttöön asema tuli 28. tammikuuta 2000. Samalla asemaa kunnostettiin huomattavasti. Asema on rakennettu 33 metriä maan pinnan alapuolelle, ja se on vanhan Linjan 1 ainoa todella maanalainen asema. Linjalla 1 seuraava asema etelään on Monastiráki ja pohjoiseen Viktória. Linjalla 2 seuraava asema länteen on Metaxourgeío ja kaakkoon Panepistímio.


title: Panepistímio (metroasema)

text: Panepistímio ( eli Σταθμός Πανεπιστήμιο, "Stathmós Panepistímio"; ”Yliopisto”) on Ateenan metron asema Linjalla 2 (punainen). Se sijaitsee Ateenan ydinkeskustassa lähellä Ateenan yliopistoa, josta se on saanut nimensä.


title: Panepistímio (metroasema)

text: Metroasema avattiin 28. tammikuuta 2000. Yliopiston päärakennuksen lisäksi aseman lähellä ovat muun muassa Ateenan akatemia, Kreikan kansalliskirjasto ja Dionysios Areopagitan katedraali. Seuraava asema pohjoiseen on Omónoia ja etelään Sýntagma.


title: Pireus (metroasema)

text: Pireus ( eli Σταθμός Πειραιάς, "Stathmós Peiraiás") on Ateenan metron asema Linjalla 1 (vihreä) ja tulevaisuudessa myös Linjalla 3 (sininen). Se sijaitsee Pireuksen kaupungissa satama-alueen keskellä.


title: Pireus (metroasema)

text: Metroasema avattiin Pireus-Ateena-rautatien, nykyisen metrolinjan 1, käyttöön 27. helmikuuta 1869. Rautatie oli Kreikan ensimmäinen ja kulki aluksi Ateenan vanhaan keskustaan Thiseíon asemalle. Näin asema on Thiseíon ohella Kreikan vanhin. Nykyinen asemarakennus valmistui vuonna 1928. Asemaa kunnostettiin huomattavasti Ateenan olympialaisten alla 2000-luvun alussa uusien metrolinjojen rakentamisen yhteydessä. Linjan 3 laajennuksen asemalle on tarkoitus valmistua vuonna 2020. Linjalla 1 seuraava asema itään on Fáliro. Linjalla 3 seuraava asema pohjoiseen tulee olemaan Maniátika ja etelään Dimotikó Théatro.


title: Pireus (metroasema)

text: Asema on suurimman osan vanhan Linjan 1 asemista tavoin maanpäällinen ja muistuttaakin enemmän paikallisjuna- kuin metroasemaa. Asemalta on kävelymatka tärkeimpien lauttayhtiöiden laitureille. Heti metroaseman vieressä sijaitsee Pireuksen rautatieasema, josta kulkee proastiakós-paikallisjunien Linja 1 muun muassa Ateenan rautatieasemalle sekä SKA:n asemalle, josta on vaihto kaukojuniin ja Ateenan kansainväliselle lentoasemalle. Linjan 3 laajennuksen valmistuttua sitä pitkin pääsee suoraan Pireuksen metroasemalta lentoasemalle (asema Aerodrómio).


title: Pireus (metroasema)

text: Aseman yhteydessä toimii Pireuksen sähköjunamuseo.


title: Stathmós Larísis (metroasema)

text: Stathmós Larísis () on Ateenan metron asema Linjalla 2 (punainen). Se sijaitsee Ateenan keskustan luoteispuolella Stathmós Larísiksen kaupunginosassa Ateenan rautatieasemalla (”Lárisan asema”), josta sekä metroasema että kaupunginosa ovat saaneet nimensä.


title: Stathmós Larísis (metroasema)

text: Metroasema avattiin 28. tammikuuta 2000. Seuraava asema pohjoiseen on Attikí ja etelään Metaxourgeío.


title: Stathmós Larísis (metroasema)

text: Rautatieasemalta on proastiakós-paikallisjunayhteydet muun muassa Pireukseen sekä Ateenan kansainväliselle lentoasemalle, sekä kaukojunayhteyksiä.


title: Sýntagma (metroasema)

text: Sýntagma ( eli Σταθμός Συντάγματος, "Stathmós Syntágmatos") on Ateenan metron asema linjoilla Linja 2 (punainen) ja Linja 3 (sininen). Se sijaitsee Ateenan ydinkeskustassa kaupungin keskusaukiolla, Sýntagma-aukiolla.


title: Sýntagma (metroasema)

text: Metroasema avattiin 28. tammikuuta 2000 samaan aikaan kummankin linjan käyttöön. Asemaa voidaan pitää Ateenan keskusasemana ja sen kohdalla risteävät pohjois-eteläsuuntainen Linja 2 ja itä-länsisuuntainen Linja 3. Aseman lähellä sijaitsevat Sýntagma-aukion lisäksi muun muassa Kreikan parlamenttitalo sekä Tuntemattoman sotilaan hauta. Linjalla 2 seuraava asema pohjoiseen on Panepistímio ja etelään Akrópoli. Linjalla 3 seuraava asema länteen on Monastiráki ja itään Evangelismós.


title: Sýntagma (metroasema)

text: Asemalla on esillä aseman ja metrolinjan rakentamisen yhteydessä löytynyttä antiikin aikaista esineistöä, kuten keramiikkaa ja hautakiviä. Asemahallin ylätason yksi suuri seinä on lasiseinää, jonka takana on näkyvissä antiikin Ateenan kaupungin arkeologisia kerrostumia vuosisatojen ajalta, mukaan lukien hautoja ja katutasoja.


title: Thiseío (metroasema)

text: Thiseío ( eli Σταθμός Θησείο, "Stathmós Thiseío") on Ateenan metron asema Linjalla 1 (vihreä). Se sijaitsee Ateenan vanhassa keskustassa Thiseíon kaupunginosassa.


title: Thiseío (metroasema)

text: Metroasema avattiin Pireus-Ateena-rautatien, nykyisen metrolinjan 1, käyttöön 27. helmikuuta 1869. Rautatie oli Kreikan ensimmäinen ja kulki aluksi Pireuksen asemalta Thiseíon asemalle. Näin asema on Pireuksen ohella Kreikan vanhin. Asema on saanut nimensä läheisestä Hefaistoksen temppelistä, jota luultiin aiemmin Theseuksen temppeliksi. Asema on suurimman osan vanhan Linjan 1 asemista tavoin maanpäällinen ja muistuttaakin enemmän paikallisjuna- kuin metroasemaa. Aseman lähellä sijaitsevat muun muassa Agoran ja Kerameikoksen arkeologiset alueet. Seuraava asema etelään on Petrálona ja itään Monastiráki.


title: Thiseío (metroasema)

text: Aseman yhteydessä toimii vanha metrovarikko.


title: Viktória (metroasema)

text: Viktória ( eli Σταθμός Βικτώρια, "Stathmós Viktória") on Ateenan metron asema Linjalla 1 (vihreä). Se sijaitsee Ateenan keskustan pohjoispuolella Plateía Viktorías -aukiolla, josta se on saanut nimensä.


title: Viktória (metroasema)

text: Metroasema avattiin 1. maaliskuuta 1948. Asemaa kunnostettiin huomattavasti Ateenan olympialaisten alla 2000-luvun alussa uusien metrolinjojen rakentamisen yhteydessä. Asema on syvennyksessä vain hieman katutason alapuolella. Aseman lähellä sijaitsevat muun muassa Kansallinen arkeologinen museo ja Pedíon Áreos -puisto. Seuraava asema etelään on Omónoia ja luoteeseen Attikí.


title: Serangoonin metroasema

text: Serangoon on Singaporen Mass Rapid Transit -metrojärjestelmän asema Serangoonissa Singaporen koillisella suuralueella. Se avattiin 20. kesäkuuta 2003 North East Linen asemana. Vaihtoyhteys Circle Linelle avautui 28. toukokuuta 2009.


title: Jussi Silvonen

text: Jussi Silvonen (s. 25. syyskuuta 1952 Joutsa) on suomalainen yhteiskuntatieteellisesti suuntautunut psykologi ja kasvatustieteilijä. Silvonen on Itä-Suomen yliopiston ja Oulun yliopiston dosentti.


title: Jussi Silvonen

text: Silvonen aloitti akateemisen uransa Joensuun korkeakoulussa vuonna 1988. Myöhemmin hän työskenteli Suomen Akatemiassa, Työterveyslaitoksella ja Helsingin yliopistossa. Nykyisin hän työskentelee Itä-Suomen yliopiston Joensuun kampuksella. kasvatustieteen ja psykologian osaston tutkijana. Silvonen on myös työskennellyt Psykologia-lehdessä 1990-luvun alussa.


title: Jussi Silvonen

text:
Silvonen on ollut kiinnostunut yksilön toimijuudesta ja siitä, kuinka toimijuus on eri aikoina ymmärretty psykologiassa. Hän on tutkinut elämänkulkua erilaisista empiirisistä näkökulmista (siirtymä peruskoulusta eteenpäin, korkeakouluopintojen kulku ja kesto, työttömyys ja työllistyminen). Teoreettisen työn alueella hän on ollut kehittämässä subjektitieteellistä tulkintaa toimijuudesta. Näiden ohella hän on tehnyt historillista tutkimusta psykologian peruskäsitteiden muodostumisesta ja kehittymisestä, keskittyen erityisesti Wilhelm Wundtin, Sigmund Freudin ja Lev Vygotskin tuotantojen analyysiin.
Silvonen aloitti korkeakouluopinnot 1973 Joensuun korkeakoulun psykologian laitoksella, jota johti professori Yrjö-Paavo Häyrynen. Yhteiskuntatieteellisesti suuntautunut Häyrynen kehitti makropsykologiaksi kutsumaansaa tutkimussuuntaa, joka yhdisteli toisiinsa aineksia niin ranskalaisesta sosiologiasta, progressiivisesta pedagogiikasta kuin neuvostopsykologiasta. Makropsykologia loi taustan Silvosen myöhemmälle tieteelliselle suuntautumiselle.


title: Jussi Silvonen

text: Seitsemänkymmentäluvun opiskelijapolitiikka vei Silvosen mukanaan, ja hän toimi 70-luvun lopussa Joensuun korkeakoulun ylioppilaskunnan hallituksen puheenjohtajana. Kahdeksankymmentäluvun alussa Silvonen muutti Helsinkiin ja toimi Suomen ylioppilaskuntien liiton koulutuspoliittisena sihteerinä vuodet 1981-1986. Tältä ajalta koulutuspolitiikka ja opintojen kulkuun littyvät teemat jäivät Silvosen pysyviksi mielenkiinnon kohteiksi. Jäätyään pois SYL:n palveluksesta Silvonen teki lyhyen aikaa opiskelijaliikkeisiin liittyvää tutkimusta.


title: Jussi Silvonen

text: Opiskelijapolitiikan antama korkeakoulupolitiikan tuntemus oli taustalla, kun Silvonen palasi Joensuun yliopistoon ensimmäiseen tutkimushankkeeseensa. Häyrysen johtamassa hankkeessa selvitettiin opintojen luonteessa sekä korkeakoulukulttuureissa tapahtuneita muutoksia 1960-luvulta 1980-luvulle. Yhdeksänkymmentäluvun alussa Silvonen palasi Helsinkiin ja toimi jonkin aikaa opiskelijärjestöjen tutkimussäätiössä selvittäen korkeakouluopintojen pitkittymisongelmaa.


title: Jussi Silvonen

text: Radikaalin opiskelijaliikkeen piirissä oltiin 1970-luvulla kiinnostuneita neuvostopsykologiasta ja sen piirissä erityisesti A.N. Leontjevin toiminnan teoriasta. Makropsykologisesti suuntautuneessa yhteisössä seurattiin myös länsimaisen opiskelijaliikkeen myötä kehittynyttä kriittistä psykologiaa, erityisesti sen länsi-berliiniläistä suuntausta. Klaus Holzkampin 1983 julkaisema teos "Grundlegund der Psychologie" merkitsi kriittisen psykologian uudelleensuntautumista subjektitieteeksi kutsutulla tavalla. Subjektitiede ammentaa aineksia kulttuuri-historiallisesta psykologiasta, mutta painottaa toisin kuin toiminnan teoria, yksilösubjektin kokemuksen analyysin merkiitystä. Subjektitieteessä ollaan kiinnostuneita yksilön toimintakyvyn psykologisista aspekteista, jumiutuvan tai rajautuvan ja elämänhallintaa laajentavien toimintamallien vastakohdasta ja rakentumisesta. Silvonen esitteli subjektitieteellisen ajattelutavan suomalaiselle lukijakunnalle 1990-luvun alkupuolella. Nykyisin teoriaa kehitetään edelleen erityisesti Oulun yliopistossa.


title: Jussi Silvonen

text: Subjektieteen käsite kehittyi Berliinissä 1990-luvulla, mutta ihmisen toimintakykyä, subjektiviteettia on tarkasteltu tieteellisen psykologian piirissä akateemisen psykologian alkuajoista saakka. Silti psykologiassa käydään jatkuvaa kiistaa erilaisten ihmismieltä koskevien selitysmallien välillä. Näiden kiistojen ja vastakkaisasettujen jatkuva uusiutuminen sai Silvosen kiinnostumaan psykologian historiasta. Hän on edustanut ajattelutapaa, joka korostaa historiantutkimuksen metodologista funktiota, historiallisen analyysin roolia nykyisyyden ymmärtämisen välineenä. Lähestymistavan taustalla on ranskalainen filosofi Michel Foućault, mutta psykologian kentällä sitä on kehitetty erityisesti Yorkin yliopistossa, Kanadassa.


title: Jussi Silvonen

text: Silvonen on tukenut Kurt Danzigerin hypoteesia siitä, että psykologia on alun alkaen ristiriitainen tiede, joka pitää sisällään niin kulttuurisia kuin luonnontieteellisiä elementtejä. Tästä jännitteestä seuraa, että psykologia ei voi, Sigmund Kochin mukaan, olla koherentti tiede, vaan se kehittyy moniäänisena koulukuntien kirjona. Näitä ajatuksia edelleenkehittäen Silvonen on analysoinut psykologian historian klassikoita tarkastellen erityisesti klassikoiden ajattelun sisäistä jännitteisyyttä Althusserin ja Foucault'n ajatuksia hyödyntäen.


title: Jussi Silvonen

text: Silvonen on ollut erityisen kiinnostunut ajattelijoista, joiden psykologiassa ihminen nähdään toimijana, omaa elämäänsä ohjaamaan kykenevänä subjektina. Wilhelm Wundtin ajattelussa tämä näkyy kokeellisen psykologian ja kansainpsykologian jännitteenä, niin että kansainpsykologia avaa suunnan toimijuuden analyysille. Sigmund Freudin psykoanalyysia luonnehtii jännite luonnontieteellisen selittämisen ja terapeuttisen ymmärtämisen välillä. Subjektitieteelliseen suuntaan psykoanalyysi avautuu ymmärtävässä terapeuttisessa käytännössä, kokemuksen hermeneutiikassa. Tärkein tutkimuskohde Silvoselle on kuitenkin ollut Lev Vygotskin aloittama tutkimustraditio ja sen eri suuntaukset. Suomessa Vygotskin avaamaa teoriasuuntaa on kehitetty eteenpäin erityisesti kulttuuri-historiallisessa toiminnan teoriassa, jonka keskeisin edustaja on Yrjö Engeström. Kun toiminnan teorian painopiste on kollektiivisessa toiminnassa ja työn välineiden kehittämisessä niin subjektitieteellisestä näkökulmasta Vygotskin tärkein panos liittyy yksilön toiminnan välittyneen luonteen analyysiin, toiminnan semioottisen ja kulttuurisen välittyneisyyden osoittamiseen.


title: Jussi Silvonen

text: 1990-luvun aikana Silvonen jäi työttömäksi ja tämä kokemus suuntasi hänen mielenkiintonsa työttömyyden ja elämänkulun kysymyksiin. Oltuaan työttömyyden jälkeen hetken aikaa Helsingin yliopistolla Silvonen aloitti tutkijana Työterveyslaitoksella syksyllä 1996, ja väitteli työttömiä tukevan ryhmäintervention vaikuttavuudesta vuoden 2000 lopulla. Tutkimushankkeessa selvitettiin työttömille suunnattujen tukiryhmien vaikutusta työttömien työnhakuun ja hyvinvointiin. Kokeellinen asetelma osoitti, että työttömiä voidaan tukea ryhmätoiminnalla, joka edistää heidän työllistymistään ja vahvistaa heidän kykyään hallita työttömyyden aiheuttamaa psyykkistä stressiä.


title: Jussi Silvonen

text: Työttömyyden psykologinen tutkimus käynnistyi varsinaisesti 1930-luvun suuren laman myötä. Maria Jahodan tutkijaryhmä julkaisi klassikoksi muodostuneen tutkimuksen Marienthalin kaupungin työttömistä. Jahodan tutkimus osoitti, että työttömyys on ahdistava, toimintakykyä ja terveyttä uhkaava stressikokemus. Jatkuessaan työttömyys johtaa Jahodan mukaan ihmisen toimintakyvyn vähittäiseen heikkenemiseen ja syrjäytymiseen. Työttömyystutkimuksen yksi päätuloksista onkin jatkuvasti ollut työttömyyden stressaava vaikutus ihmisiin, jotka pääsääntöisesti pyrkivät pois työttömyydestä. Tätä havaintoa tuki myös Työterveyslaitoksen tutkijaryhmän tutkimus. Väitöskirjassaan Silvonen analysoi yksityiskohtaisesti työttömien tukiryhmien toimintaa osoittaakseen mikä on se mekanismi, jonka kautta ryhmän voimaannuttava vaikutus syntyy.


title: Jussi Silvonen

text: Vuonna 2006 Silvonen palasi työtehtäviin Joensuuhun, toimien aluksi tutkimusmenetelmiä opettavana yliassistenttina, mutta siirtyi syksyllä 2009 ohjauksen koulutuksen yliopistotutkijaksi, jolla nimikkeellä on jatkanut työskentelyään Kuopion ja Joensuun yliopistojen yhdistyttyä Itä-Suomen yliopistoksi.


title: Jussi Silvonen

text: Aikaisemmat opintojen kulkuun ja työttömyyteen liittyvät tutkimukset ovat suunnanneet Silvosen tutkimusta toimijuuden käsitteen jatkokehittelyihin, ryhmätoiminnan tarkasteluun ja koulutuksellisten ja elämänkulun siirtymien tutkimiseen. Silvonen on myös kiinnostunut ammatillisen ohjaustoiminnan yhteiskunnallisten ehtojen jäsentymisestä, ohjaustoiminnan jännitteisestä luonteesta jossa samanaikaisesti tuetaan autettavaa yksilöä mutta myös suunnataan yksilöä yhteiskunnan taloudellisten intressien vaatimaan suuntaan. Toimijuus voidaan nähdä ristiriitaisiin yhteiskunnallisiin suhteisiin jäsentymisenä ja näiden suhteiden artkulaationa. Tässä jännitteisessä suhteessa ohjauksen tehtävänä on, subjektitieteellisestä näkökulmasta katsottuna, yksilön toimijuuden ja yhteiskunnallisen elämänhallintakyvyh tukeminen ja vahvistaminen.


title: Wolt

text: Wolt on suomalainen teknologiayritys. Se tarjoaa ravintolaruoan tilaus- ja kuljetuspalvelua Suomessa, Ruotsissa, Virossa, Norjassa, Tanskassa, Latviassa, Liettuassa, Unkarissa, Tšekissä, Puolassa ja Georgiassa yhteensä yli 2000 ravintolasta. Wolt on perustettu lokakuussa 2014, ja sille on nostettu rahoitusta yli 10 miljoonaa euroa.


title: Suomi yleisurheilun sisäratojen Euroopan-mestaruuskilpailuissa 2015

text: Suomi osallistui vuoden 2015 yleisurheilun sisäratojen Euroopan-mestaruuskilpailuihin Prahassa kahdeksan urheilijan joukkueella, johon kuului kuusi naista ja kaksi miestä.


text: Lähde


title: Vitali Tšurkin

text: Vitali Ivanovitš Tšurkin (21. helmikuuta 1952 – 20. helmikuuta 2017) oli Venäjän YK-suurlähettiläs. Hän kuoli 65-vuotissyntymäpäivänsä aattona äkillisesti sydänkohtaukseen.


title: Vitali Tšurkin

text: Tšurkin oli Venäjän pysyvä YK-lähettiläs vuodesta 2006. Sitä ennen hän oli Venäjän ulkoministeriön erikoislähettiläs (2003–2006) ja Kanadan-suurlähettiläs (1998–2003) sekä suurlähettiläs Belgiassa. Vuosina 1994–1998 hän oli yhteyshenkilönä WEU:ssa ja Natossa.


title: Vitali Tšurkin

text: Tšurkin väitteli filosofian tohtoriksi historiasta ja suoritti tutkinnon Moskovan valtiollisessa kansainvälisten suhteiden instituutissa.


title: Georg Rosenlew

text: Georg Wilhelm Rosenlew (18. elokuuta 1863 Pori – 28. joulukuuta 1906 Pori) oli suomalainen W. Rosenlew & Co Ab:n johtaja.


title: Georg Rosenlew

text: Rosenlewin vanhemmat olivat kauppaneuvos Fredrik Wilhelm Rosenlew ja Emma Karolina Björkman. Hän pääsi ylioppilaaksi 1884 Helsingin ruotsalaisesta reaalilyseosta ja opiskeli Helsingin yliopistossa oikeustiedettä.


title: Georg Rosenlew

text: Rosenlew oli W. Rosenlew & Co Ab:n johtajana ja hän toimi Ruotsin ja Norjan varakonsulina Porissa vuodesta 1892 alkaen.


title: Attikí (metroasema)

text:
Attikí ( eli Σταθμός Αττική, "Stathmós Attikí") on Ateenan metron asema linjoilla Linja 1 (vihreä) ja Linja 2 (punainen). Se sijaitsee Ateenan keskustan pohjoispuolella Attikín kaupunginosassa.
Metroasema avattiin 30. kesäkuuta 1949. Asema on suurimman osan vanhan Linjan 1 asemista tavoin maanpäällinen ja muistuttaakin enemmän paikallisjuna- kuin metroasemaa. Linjalla 1 seuraava asema pohjoiseen on Ágios Nikólaos ja kaakkoon Viktória. Linjalla 2 seuraava asema länteen on Sepólia ja etelään Stathmós Larísis.


title: Evangelismós (metroasema)

text: Evangelismós ( eli Σταθμός Ευαγγελισμός, "Stathmós Evangelismós") on Ateenan metron asema linjalla Linja 3 (sininen). Se sijaitsee Ateenan keskustan itäosassa Evangelismóksen kaupunginosassa.


title: Evangelismós (metroasema)

text: Metroasema avattiin 28. tammikuuta 2000. Aseman lähellä sijaitsevat muun muassa Bysanttilainen ja kristillinen museo, Sotamuseo ja Evangelismóksen sairaala sekä Lykavittós-kukkula. Seuraava asema länteen on Sýntagma ja koilliseen Mégaro Mousikís. Evangelismós tulee olemaan myös suunnitteilla olevan Linjan 4 asema.


title: Evangelismós (metroasema)

text: Asemalla on näytteillä metrolinjan rakentamisen yhteydessä löytynyttä antiikin aikaista esineistöä. Lasiseinän takana on näkyvissä arkeologisia kerrostumia, muun muassa antiikin aikaista vesijohtoa.


title: Doukíssis Plakentías

text:
Doukíssis Plakentías ( eli Σταθμός Δουκίσσης Πλακεντίας, "Stathmós Doukíssis Plakentías") on Ateenan proastiakós-paikallisjunien Linjan 2 sekä Ateenan metron Linjan 3 (sininen) asema. Se sijaitsee Chalándrin, Vrilíssian ja Agía Paraskevín kaupunkien rajalla Ateenan metropolialueen koillisosassa.
Asema avattiin 28. heinäkuuta 2004. Se on saanut nimensä siitä, että se sijaitsee Piacenzan herttuattaren mukaan nimetyllä Doukíssis Plakentías -kadulla. Sekä metrolinjalla 3 että proastiakós-linjalla seuraava asema kaakkoon eli Ateenan kansainväliselle lentoasemalle päin on Pallíni. Metrolinjalla 3 seuraava asema länteen on Chalándri.


title: Mégaro Mousikís (metroasema)

text: Mégaro Mousikís ( eli Σταθμός Μέγαρο Μουσικής, "Stathmós Mégaro Mousikís") on Ateenan metron asema Linjalla 3 (sininen). Se sijaitsee Ateenan keskustan itäpuolella lähellä Ateenan konserttitaloa ("Mégaro Mousikís"), josta se on saanut nimensä.


title: Mégaro Mousikís (metroasema)

text: Metroasema avattiin 28. tammikuuta 2000. Seuraava asema lounaaseen on Evangelismós ja koilliseen Ampelókipoi.


title: Syngroú-Fix

text:
Syngroú-Fix ( eli Σταθμός Συγγρού-Φιξ, "Stathmós Syngroú-Fix") on Ateenan metron asema Linjalla 2 (punainen). Se sijaitsee Ateenan keskustan eteläpuolella Andréa Syngroú -valtakadulla. Aseman nimen toinen osa tulee alueella aiemmin toimineesta Fix-panimosta.
Metroasema avattiin 16. marraskuuta 2000. Seuraava asema pohjoiseen on Akrópoli ja etelään Néos Kósmos.


title: ANZ

text: ANZ tai täsmällisemmin Australia and New Zealand Banking Group on Australian suurimpia pankkikonserneja. Sen osake noteerataan sekä Australian että Uuden-Seelannin pörsseissä.


title: ANZ

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla ANZ oli vuonna 2016 sijalla 84. ollen samalla Australian kolmanneksi suurin pörssiyritys. Pankin markkina-arvo oli 54,9 miljardia Yhdysvaltain dollaria (toukokuussa 2016) ja liikevaihto 31,1 miljardia USD (2015). Vuoden 2015 lopussa suurpankin henkilökuntaan kuului runsas 50 000 ihmistä.


title: ANZ

text: Taseensa perusteella (624,93 mrd. USD) ANZ luokiteltiin vuonna 2016 maailman 48. suurimmaksi julkisesti noteeratuksi pankiksi.


title: ANZ

text: Yhdysvaltalainen Global Finance Magazine luokitteli pankin Australian kolmanneksi ja maailman 11. turvallisimmaksi liikepankiksi vuonna 2016.


title: Westpac Banking Group

text: Westpac tai täsmällisemmin Westpac Banking Group on Australian suurimpia pankkikonserneja. Yhtiön kotipaikka on Sydney. Yhtiön osake noteerataan Australian, Uuden-Seelannin ja New Yorkin pörsseissä.


title: Westpac Banking Group

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla Westpac Banking Group oli vuonna 2016 sijalla 72. ollen samalla Australian toiseksi suurin pörssiyritys. Pankin markkina-arvo oli 80,6 miljardia Yhdysvaltain dollaria (toukokuussa 2016) ja liikevaihto 30,2 miljardia USD (2015). Vuoden 2015 lopussa suurpankin henkilökuntaan kuului runsas 35 000 ihmistä.


title: Westpac Banking Group

text: Taseensa perusteella (570,33 mrd. USD) pankki luokiteltiin vuonna 2016 maailman 50. suurimmaksi julkisesti noteeratuksi pankiksi.


title: Westpac Banking Group

text: Yhdysvaltalainen Global Finance Magazine luokitteli pankin Australian neljänneksi ja maailman 12. turvallisimmaksi liikepankiksi vuonna 2016.


title: Commonwealth Bank

text: Commonwealth Bank eli Commonwealth Bank of Australia on australialainen pankki. Konsernin kotipaikka on Sydney ja sen osake noteerataan Australian pörssissä (ASX).


title: Commonwealth Bank

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla Commonwealth Bank oli vuonna 2016 sijalla 58 ollen samalla Australian suurin pörssiyritys. Pankin markkina-arvo oli 99,2 miljardia Yhdysvaltain dollaria (toukokuussa 2016) ja liikevaihto 33,1 miljardia USD (2015). Vuoden 2015 lopussa suurpankin henkilökuntaan kuului lähes 46 000 ihmistä.


title: Commonwealth Bank

text: Taseensa perusteella (656,64 mrd. USD) pankki luokiteltiin vuonna 2016 maailman 45. suurimmaksi julkisesti noteeratuksi pankiksi.


title: Commonwealth Bank

text: Yhdysvaltalainen Global Finance Magazine luokitteli pankin Australian turvallisimmaksi pankiksi vuonna 2016. Suurten luottoluokittajien pankille antamat luottoluokitukset olivat AA- (Fitch), Aa2 (Moody's) ja AA- (S&P). Sama lehti arvioi Commonwealth Bankin syksyllä 2016 maailman 9. turvallisimmaksi liikepankiksi.


title: Commonwealth Bank

text: Commonwealth Bankin suurimmat osakkeenomistajat vuonna 2013 olivat HSBC Custody Nominees (Australia) Limited (14,80 %), JP Morgan Nominees Australia Ltd (11,57 %), National Nominees Limited (8,5 %) ja Citicorp Nominees Pty Limited (4,47 %).


title: United Overseas Bank

text: United Overseas Bank (UOB) on Singaporen suurimpia pankkeja.


title: United Overseas Bank

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla United Overseas Bank oli vuonna 2016 sijalla 332 ollen samalla 4. suurin singaporelainen pörssiyritys. Pankin markkina-arvo oli 23,4 miljardia Yhdysvaltain dollaria (toukokuussa 2016) ja liikevaihto 7,7 miljardia USD (2015). Vuoden 2015 lopussa suurpankilla oli palveluksessaan noin 26 000 ihmistä.


title: United Overseas Bank

text: Taseensa perusteella (222,64 mrd. USD) pankki luokiteltiin vuonna 2016 maailman 96. suurimmaksi julkisesti noteeratuksi pankiksi.


title: United Overseas Bank

text: Global Finance Magazine luokitteli pankin Singaporen kolmanneksi turvallisimmaksi pankiksi vuonna 2016. Se katsottiin maailman 6. turvallisimmaksi liikepankiksi samana vuonna.


title: OCBC Bank

text: OCBC Bank eli Oversea-Chinese Banking Corp. Ltd on Singaporen suurimpia pankkeja.


title: OCBC Bank

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla OCBC Bank oli vuonna 2016 sijalla 286 ollen samalla Singaporen toiseksi suurin pörssiyritys. Pankin markkina-arvo oli 28,6 miljardia Yhdysvaltain dollaria (toukokuussa 2016) ja liikevaihto 8,75 miljardia USD (2015). Vuoden 2015 lopussa suurpankin palveluksessa oli noin 29 800 ihmistä.


title: OCBC Bank

text: Taseensa perusteella (274,9 mrd. USD) OCBC Bank luokiteltiin vuonna 2016 maailman 82. suurimmaksi julkisesti noteeratuksi pankiksi.


title: OCBC Bank

text: Global Finance Magazine luokitteli pankin Singaporen toiseksi turvallisimmaksi ja maailman 5. turvallisimmaksi liikepankiksi vuonna 2016.


title: DBS Bank

text: DBS Bank on holdingyhtiö DBS Group Holdingsin käyttämä nimitys pankkitoiminnalleen. DBS Group Holdings on Singaporen suurimpia pankkikonserneja.


title: DBS Bank

text: Talousjulkaisu "Forbesin" maailman suurimpien julkisesti noteerattujen yritysten Forbes Global 2000 -listalla DBS Group Holdings oli vuonna 2016 sijalla 253 ollen samalla Singaporen suurin pörssiyritys. Pankin markkina-arvo oli 29,3 miljardia Yhdysvaltain dollaria (toukokuussa 2016) ja liikevaihto 9,85 miljardia USD (2015). Vuoden 2015 lopussa suurpankilla oli palveluksessaan 22 000 ihmistä.


title: DBS Bank

text: Taseensa perusteella (322,28 mrd. USD) DBS Group Holdings luokiteltiin vuonna 2016 maailman 70:nneksi suurimmaksi julkisesti noteeratuksi pankiksi.


title: DBS Bank

text: Global Finance Magazine luokitteli pankin Singaporen turvallisimmaksi pankiksi vuonna 2016. Se katsottiin maailman kolmanneksi turvallisimmaksi liikepankiksi samana vuonna.


title: Musiikkitalon Kuoro

text: Musiikkitalon Kuoro on yli 90 laulajan sinfoniakuoro, joka esittää pääosin suuria, yhdessä orkesterin kanssa esitettäviä teoksia. Vuonna 2011 perustettu kuoro tekee yhteistyötä Musiikkitalon päätoimijoiden eli Helsingin kaupunginorkesterin, RSO:n ja Sibelius-Akatemian kanssa. Kuoron perustamisesta tammikuuhun 2017 kuoron taiteellisena johtajana toimi Tapani Länsiö. Kuoron ensimmäiset konsertit järjestettiin syksyllä 2012. Länsiön jälkeen kuoron taiteellisena johtajana aloitti Nils Schweckendiek 14. tammikuuta 2017.


title: Mark Slade

text: Mark Slade -nimisiä henkilöitä ovat:


title: Neuvostoliiton peitejärjestöt

text: Neuvostoliiton peitejärjestöt olivat näennäisesti riippumattomia kansainvälisiä järjestöjä, joiden kautta Neuvostoliitto pyrki vaikuttamaan mielipiteisiin.


title: Neuvostoliiton peitejärjestöt

text: Peitejärjestöjä olivat mm. International Organisation of Journalists, Maailman rauhanneuvosto, Maailman opettajien ammattijärjestöjen liitto, Maailman tiedemiesten liitto, Afro-aasialaisten kansojen solidaarisuusjärjestö, Kansainvälinen opiskelijaliitto, Kristillinen rauhanliike ja Kansainvälinen rauhaninstituutti.


title: Neuvostoliiton peitejärjestöt

text: Peitejärjestöjen verkostojen kautta Neuvostoliitto pyrki vaikuttamaan mielipiteisiin. Esimerkiksi Kansan Uutiset siteerasi APN:n väitettä, että HI-virus olisikin Yhdysvaltojen biologiseen sodankäyntiin kehittämä. Eräs toinen levitetty väite oli, että yhdysvaltalaiset sairaalat ostaisivat sisäelimiä kehitysmaista.


title: Synkronointi (ohjelmointi)

text: Synkronointi () tietokoneen ohjelmoinnissa tarkoittaa hallittua synkronointimekanismia rinnakkaisten ohjelmien välisen tiedon käsittelyyn.


title: Synkronointi (ohjelmointi)

text: Synkronointia tarvitaan, jotta kahden rinnakkain samanaikaisesti tapahtuvan muutoksen välillä ei synny kilpatilannetta (), jolloin ohjelmat voivat päivittää yhtä aikaa samaa muuttujaa tai tietorakennetta, mikä yleensä johtaa virheeseen. Tämän takia käyttöjärjestelmä tarjoaa mekanismeja resurssien hallittuun synkronointiin ().


title: Synkronointi (ohjelmointi)

text: Kilpatilanne voi syntyä myös yhden suorittimen järjestelmässä riippuen säikeiden ja prosessien vuoronnuksesta ("context switch") sekä laitteistokeskeytyksien käsittelystä.


title: Synkronointi (ohjelmointi)

text: Nykyisin käytettävät "lukottomat" synkronointimekanismit välttävät suuren osan aiemmin tunnetuista ongelmista. Lukottomia menetelmiä ovat atomiset operaatiot sekä Read-Copy-Update (RCU) mekanismi.


title: Synkronointi (ohjelmointi)

text: Synkronointimekanismit tai "synkronointiprimitiivit" ovat "sopimuspohjaisia" siten, että ohjelmakoodia tehtäessä on tunnistettava mitä muuttujia ei saa muokata lukituksen ollessa voimassa. Lukituksen käsittely tarvitaan sekä lukevalle että kirjoittavalle puolelle jotta molemmilla on käsitys milloin lukitus on voimassa.


title: Synkronointi (ohjelmointi)

text: Synkronointiin käytettäviä mekanismeja ovat "spinlock", "barrier", semaforit, () poissulkeminen () ja kriittinen alue (), joilla varmistetaan, että vain yksi säie tai prosessi voi kerrallaan käsitellä yhteisiä muuttujia.


title: Synkronointi (ohjelmointi)

text: Eri mekanismeilla voi olla suorituskyvyn kannalta merkitystä lukituksen "haastamisen" () kannalta.


title: Synkronointi (ohjelmointi)

text: "Spinlock" nimensä mukaisesti tarkastelee lukitusmuuttujaa kunnes se voi varata lukituksen. Tästä voi aiheutua "busy-wait" tilanne, mutta menetelmää yhä käytetään sen yksinkertaisuuden vuoksi. "Sekventiaaliset lukitukset" ("Seqlocks") ovat spinlockien variaatio, joka huomioi erikseen kirjoituksen ja lukituksen antaen kirjoitukselle korkeamman prioriteetin.


title: Synkronointi (ohjelmointi)

text: "Barrier" on esto, joka rajaa mm. kääntäjän tai suorittimen tekemän "uudelleenjärjestelyn" varmistaen että tietty ohjelmakoodi suoritetaan sitä ennen. Tähän voidaan liittää myös välimuistin tyhjentäminen keskusmuistiin (ks. välimuistin yhtenäisyys) ja muita toimintoja. Etenkin moniprosessointi voi vaatia mekanismia.


title: Synkronointi (ohjelmointi)

text: "Semafori" on kahden "suunnan" menettely, jossa lasketaan lukituksen ottaneet ja lukituksen vapauttaneet: kun lukituksen ottaneita on enemmän kuin lukituksen vapauttaneita muutoksia ei saa tehdä synkronoitavaan tietoon. Linuxin toteutus laskee sekä lukituksen ottaneet että odottajat.


title: Synkronointi (ohjelmointi)

text: "Turnstile" tai "kääntöportti" on Solaris käyttöjärjestelmän toteuttama synkronointimenetelmä.


title: Synkronointi (ohjelmointi)

text: "Poissulkeminen" on yleinen prosessien välillä käytetty synkronointi. Monet menetelmät toimivat vain säikeiden välillä nopeusedun vuoksi, mutta yleiset tietokoneresurssit kuten sarjaportti voivat vaatia varmistuksen että muiden prosessien säikeet eivät myöskään pääse käsittelemään samaa resurssia samaan aikaan. Linux toteuttaa "mutex" tyypin lisäksi "futex" poissulkemisen, joka on nopeampi mutta kernelin sisäisiin toimintoihin rajoitettu.


title: Synkronointi (ohjelmointi)

text: Poissulkeminen voi olla verrattain raskas ja hidas operaatio ja ohjelman sisäiseen synkronointiin käytetään tyypillisesti muita menetelmiä kuten kriittisiä alueita.


title: Synkronointi (ohjelmointi)

text: "Kriittinen alue" () on ohjelmalohko, joka on suoritettava sen loppuun asti ennen luovuttamista toiselle suorittajalle.


title: Synkronointi (ohjelmointi)

text: Prosessin sisäisen suorituksen synkronointiin kriittinen alue voi olla tehokkaampi vaihtoehto kuin poissulkeva "mutex".


title: Synkronointi (ohjelmointi)

text: Termiä käytetään synkronointiprimitiivin lisäksi myös synkronoinnilla suojatusta ohjelmalohkosta.


title: Synkronointi (ohjelmointi)

text: "Atomisilla operaatioilla" voidaan tehdä ohjelmointikielen (ja laitteiston) tukemana automaattisesti suojattuja (synkronoituja) tai "lukottomia" muuttujia, joilla voidaan välttää kilpatilanteita.


title: Synkronointi (ohjelmointi)

text: Muun muassa C++11 lisää ohjelmointikieleen tuen atomisille operaatioille (ISO/IEC 14882:2011). Atomisilla operaatioilla voidaan toteuttaa korkeamman tason synkronointitoimintoja.


title: Synkronointi (ohjelmointi)

text: Atomiset operaatiot voivat parantaa suorituskykyä huomattavasti verrattuna perinteisiin synkronointimenetelmiin.


title: Synkronointi (ohjelmointi)

text: Microsoft on käyttänyt atomisista toiminnoista nimitystä "lomittuvat toiminnot" ().


title: Synkronointi (ohjelmointi)

text: Atomisuutta käytetään synkronointiprimitiivien lisäksi myös muualla kuten tietokantojen ACID-periaatteessa sekä tiedostojärjestelmän toimintaperiaatteiden kuvauksissa, jotka ovat eri tason käsitteitä.


title: Synkronointi (ohjelmointi)

text: "ReaderWriterLock" on Microsoftin synkronointiprivimitiivi, joka sallii useamman lukevan säikeen mutta vaatii kirjoittavan säikeen odottavan poissulkevaa lukitusta.


title: Synkronointi (ohjelmointi)

text: "Read-Copy-Update" (RCU) mekanismi on Linuxissa käytetty skaalautuva mekanismi. RCU:n etu on äärimmäisen nopea lukeminen harvoin päivitettäville tiedoille.


title: Synkronointi (ohjelmointi)

text: RCU on immuuni "deadlock" tilanteelle ja se on lähtöisin Sequentin DYNIX/ptx ytimestä, jossa RCU:n käytöllä vähennettiin huomattavasti "deadlockin" välttämiseen tarkoitettua ohjelmakoodia. Mekanismia on käytetty myös IBM:n tutkimusalustassa K42.


title: Synkronointi (ohjelmointi)

text: Mekanismi käyttää "elävän" (luettavissa olevan) ja "kuolleen" (muokattavissa olevan) muuttujan periaatetta.


title: Synkronointi (ohjelmointi)

text: Koska menetelmä käyttää eri operaatioita "lukevalle" ja "kirjoittavalle" puolelle tähän viitataan myös "reader-writer locking" konseptina, mutta sillä korvataan Linuxissa käytettyä "read-write lock" mekanismia (rwlock).


title: Synkronointi (ohjelmointi)

text: RCU:sta on tehty esitys C++:n ISO-standardointiin liittyen.


title: Synkronointi (ohjelmointi)

text: Laitteistokeskeytyksien pysäyttäminen kriittisen alueen ajaksi on yksi reaaliaikajärjestelmien käyttämä menetelmä.


title: Synkronointi (ohjelmointi)

text: Rinnakkaiset ohjelmat voivat joutua myös odottamaan toisiaan jolloin säikeet estävät toisiaan ().


title: Synkronointi (ohjelmointi)

text: Väärin tehty ohjelma voi lukkiutua (). Lukkiutumistilanteessa prosessit odottavat tosiaan, eikä yksikään niistä pääse etenemään.


title: Synkronointi (ohjelmointi)

text: Nälkiintyminen tai nääntyminen () on tilanne, jossa ainakin yksi prosessi jatkuvasti jää ilman suoritinaikaa, vaikka varsinaista lukkiutumista ei esiinnykään – järjestelmä siis ainakin osittain toimii kuten pitääkin.


title: Synkronointi (ohjelmointi)

text: "Priority inversion" tilanne on ongelmallinen vuoronnetuissa järjestelmissä, joissa korkean prioriteetin säie voi joutua odottamaan matalan prioriteetin säiettä vapauttamaan varatun resurssin, mutta matalan prioriteetin säie ei saa riittävästi ajoaikaa.


title: Synkronointi (ohjelmointi)

text: Käytetystä synkronointimenetelmästä riippuen järjestelmä voi olla myös herkkä "busy-wait" tilanteelle, jossa suoritinaikaa käytetään paljon odotettavan lukituksen tilan tarkisteluun. Etenkin "spinlock" synkronointi voi aiheuttaa tämän tilanteen.


title: Synkronointi (ohjelmointi)

text: Itse alustakohtaisen tuen lisäksi eräissä ohjelmointikielissä on niiden standardikirjastossa toteutus alustakohtaiselle synkronointimekanismille, joka käyttää samaa rajapintaa eri alustoilla.


title: Synkronointi (ohjelmointi)

text: Esimerkiksi C++11 lisäsi codice_1 toteutuksen kielen standardikirjastoon. C11 lisäsi säikeistyksen tuen mukaan lukien synkronointituen.


title: Synkronointi (ohjelmointi)

text:
Esimerkki synkronoinnin käyttötapauksesta:
Huomaa, että tämä esimerkki olettaa synkronointiprimitiivin odottavan kunnes lukitus onnistuu ja voi pysäyttää säikeen suorituksen pitkäksi aikaa.


title: Synkronointi (ohjelmointi)

text: Esimerkki demonstroi miten lukittavan arvon käsittely on oltava sekä luku- että kirjoituspuolella "sopimuskäytännön" mukaisesti.


title: Philip Holm

text: Philip Holm (s. 8. joulukuuta 1991 Tukholma, Ruotsi) on ruotsalainen jääkiekkopuolustaja ja maailmanmestari, joka pelaa NHL-joukkue Vancouver Canucksin organisaatiossa. Hän pelannee lähinnä AHL-joukkue Utica Cometsissa. Canucksin toimitusjohtaja Jim Benningin mukaan Holm on liikkuva kahden suunnan puolustaja.


title: Philip Holm

text: Holm on Huddinge IK:n kasvatti. Hän siirtyi juniorina sittemmin Djurgårdens IF:ään, jossa Holm voitti kauden 2006–2007 päätteeksi U16 SM:n mestaruuden. Kaudeksi hän siirtyi Nacka HK:hon kaudeksi 2008–2009, jolloin Holm nousi seuran J20-junioreiden varakapteeniksi. Hän debytoi samalla kaudella myös miesten peleissä pelattuaan Nackassa yhden ottelun Ruotsin kolmanneksi korkeimmalla sarjatasolla Hockeyettanissa. Kaudella 2009–2010 Holm oli tehoilla 7+18=25 seuran J20-junioreiden tehokkain puolustaja ja kolmanneksi paras pistemies. Hän pelasi Nackan miesten joukkueessa 33 runkosarjaottelua tehopistein 6+6=12.


title: Philip Holm

text: Kaudeksi 2010–2011 Holm palasi Djurgårdeniin, jossa hän voitti kauden päätteeksi J20 SuperElitin pronssia. Holm debytoi myös seuran Elitserien-joukkueessa. Hän esiintyi ensimmäisessä ja kauden ainoaksi jääneessä Elitserien-ottelunsaan 3. maaliskuuta 2011 Skellefteå AIK:ta vastaan, mutta extrapelaajaksi merkitty Holm jäi ottelussa kuitenkin ilman peliaikaa. Helmikuussa 2011 Holm teki Djurgårdenin kanssa kaksivuotisen Elitserien-sopimuksen.


title: Philip Holm

text: Varsinaisella tulokaskaudellaan 2011–2012 Holm teki 50 runkosarjaottelussa tehot 2+2=4 ja kymmenessä playoff-ottelussa kaksi syöttöpistettä. Hän sai ensimmäiset jääaikansa Elitserienissä runkosarjan avauskierroksella 15. syyskuuta 2011 HV71:tä vastaan. Ensimmäisen Elitserien-maalinsa Holm teki 4. lokakuuta 2011 vieraissa Skellefteå AIK:ta vastaan. Djurgården putosi kauden päätteeksi HockeyAllsvenskaniin. Kaudella 2012–2013 Holm voitti joukkueen sisäisen tehotilaston lukemalla +19, kuten myös nousukarsinnoissa lukemalla +4. Huhtikuussa 2013 hän teki Djurgårdenin kanssa vuoden mittaisen jatkosopimuksen. Kaudella 2013–2014 Holm jakoi joukkueen sisäisen tehotilaston voiton Steve Savianon ja Robin Norellin kanssa lukemalla +10. Hänen kautensa päättyi kuitenkin runkosarjan lopulla loukkaantumiseen. Djurgården nousi kauden päätteeksi takaisin SHL:ään (ent. Elitserien). Toukokuussa 2014 Holm teki Djurgårdenin kanssa kaksivuotisen jatkosopimuksen.


title: Philip Holm

text: Kaudeksi 2016–2017 Holm siirtyi kaksivuotisella sopimusella Växjö Lakers HC:hen. Hän oli joukkueen tehokkain puolustaja tehoilla 4+17=21, joilla Holm sijoittui SHL:n puolustajien pistepörssissä yhdeksänneksi. Hän voitti myös koko liigan tehotilaston lukemalla +24.


title: Philip Holm

text: Toukokuussa 2017 Holm teki vuoden mittaisen tulokassopimuksen Vancouver Canucksin kanssa. Syksyn harjoitusleirin päätteeksi seura lähetti hänet AHL-joukkue Utica Cometsin vahvuuteen.


title: Philip Holm

text: Holm edusti Ruotsia MM-kilpailuissa vuonna 2017, jolloin hän voitti maailmanmestaruuden. Holm oli joukkueen ainoa NHL:n ulkopuolella pelannut puolustaja. Yhteensä hän on pelannut 13 A-maaottelua tehopistein 1+2=3. Holm teki A-maajoukkuedebyyttinsä Sweden Hockey Gamesissa 9. helmikuuta 2017 Göteborgissa Tšekkiä vastaan. Hän sai ottelussa yhden kahden minuutin jäähyn estämisestä. Holmin ensimmäinen A-maajoukkuemaali syntyi saman turnauksen kolmannessa ja viimeisessä ottelussa 12. helmikuuta 2017 tasavajaalla Suomea vastaan.


title: Philip Holm

text: Holmin isoveli Joachim pelaa Ruotsin neljänneksi korkeimmalla sarjatasolla HockeyTvåan-joukkue Segeltorps IF:ssä.


title: Carl-August von Willebrand

text: Carl-August Josef von Willebrand (20. elokuuta 1923 Erfurt, Saksa – 20. maaliskuuta 1999 Helsinki) oli suomalainen lehtori ja kääntäjä.


title: Carl-August von Willebrand

text: Von Willebrandin vanhemmat olivat koneinsinööri Kurt August von Willebrand (1899–1941) ja saksalainen Fanny Terese Screiber (1901–1952). Hän vietti lapsuusvuotensa Suomessa ja kävi sitten koulunsa Saksassa Erfurtissa ja Berliinissä. Ylioppilaaksi päästyään von Willebrand aloitti lääketieteen opinnot Würzburgissa mutta hän palasi vuonna 1942 Suomeen osallistuakseen jatkosotaan.


title: Carl-August von Willebrand

text: Sodan jälkeen von Willebrand oli saksan kielen opettajana Helsingin yliopistossa 1945–1953 ja sen jälkeen eläkkeelle jäämiseensä saakka Helsingin kauppakorkeakoulussa. Hän toimi myös kauppakorkeakoulun kielistudioesimiehenä. Von Willebrand oli saksan kielen opettajana myös Heidelbergin yliopiston kääntäjäin laitoksella ja hän oli työssä vuosina 1979–1980 Erlangenin yliopistossa.


title: Carl-August von Willebrand

text: Von Willebrand järjesti Suomessa saksalaisten kirjojen näyttelyn 1948 ja hän piti vuosina 1951–1954 Helsingin yliopistossa studiokonsertteja saksalaisten yleisradioyhtiöiden äänitteillä. Hän osallistui 1961–1995 suomalais-saksalaisten yhdistysten toimintaan ollen ensin sihteerinä ja myöhemmin Helsingin suomalais-saksalaisen yhdistyksen toiminnanjohtajana sekä suomalais-saksalaisten yhdistysten liiton puheenjohtajana.


title: Carl-August von Willebrand

text: Von Willebrand kuoli maaliskuussa 1999 sydänleikkauksen komplikaatioihin.


title: John Chisum

text: John Simpson Chisum (15. elokuuta 1824 Tennessee – 22. joulukuuta 1884 Eureka Springs, Arkansas) oli suurtilallinen 1800-luvun villissä lännessä. Chisum oli huomattava henkilö lounaisen Amerikan karjankasvatuksessa lähes kolmenkymmenen vuoden ajan, joista 18 vuotta (1854–1872) Texasissa.


title: John Chisum

text: Vuonna 1837 Chisum oli työssä Parisissa Texasissa kauppa-apulaisena. Vuosina 1852–1854 hän toimi Lamarin piirikunnan virkamiehenä. Hän omisti myös useita sekatavarakauppoja.


title: John Chisum

text: Chisum ryhtyi yhteistyöhön Stephen K. Fowlerin kanssa ja aloitti karjankasvatuksen Dentonin piirikunnassa. 1860-luvulla Chisum oli saanut lujan jalansijan suurtilallisena. Hän omisti Pohjois-Texasissa 5 000 nautaa ja kuusi orjaa. Sisällissodan alkaessa hänet vapautettiin palveluksesta etelävaltioiden armeijassa ja sen sijaan sijoitettiin vastaamaan karjalaumoista. Hän ajoi karjaa etelävaltioiden joukoille Vicksburgiin Mississippin lähelle. Kun yhteistyö Fowlerin kanssa päättyi, hän liittoutui uusien liikekumppaneiden kanssa. He omistivat ennen pitkää 18 000 nautaa.


title: John Chisum

text: Sisällissodan jälkeen hän ajoi karjaa Bosque Redondoon Fort Sumneriin. Yhdessä Charles Goodnightin kanssa hän toimitti lihaa Bosque Redondon reservaattiin tuhansille navajoille. Vuonna 1867 hänen tilansa päämaja sijaitsi noin 56 kilometriä Roswellista pohjoiseen. Vuonna 1875 hän siirsi päämajansa (South Spring) lähemmäs Roswellia. Hänestä tuli ”Pecosin kuningas”.


title: John Chisum

text: Hän otti käyttöön Long Rail -polttomerkin ja jinglebob-korvamerkin. Liiketoimiensa huipulla hän työllisti 100 ratsastajaa ja piti 80 000 nautaa valtavilla laitumilla New Mexicossa.


title: John Chisum

text: Vuosi 1877 oli vaativin vuosi Chisumin karjankasvattajauralla. Huomattiin, että hänen karjaansa varastettiin yhä enemmän. Chisum uskoi, että suurin osa Seven Riversin karjankasvattajista oli karjavarkaita, ja että James Dolan ja John Riley ostivat heiltä eläimiä tietäen, että ne oli varastettu. Hän muuttui yhä vihamielisemmäksi sen jälkeen, kun hänen työnjohtajansa oli ammuttu.


title: John Chisum

text: Vuonna 1878 Lincolnin piirikunnan sodassa olivat vastakkain kaksi riitelevää ryhmää: Toinen ryhmä muodostui lakimies Alexander McSweenistä sekä kauppias ja tilallinen John Tunstallista, joille Chisum antoi tukensa. Toisella puolella olivat Lawrence G. Murphy ja James Dolan, joiden yhteenliittymä tunnettiin nimellä ”Talo”. Santa Fe Ring tuki Murphy–Dolanin ryhmää. Karismaattisena johtajana Chisum vastusti Lincolnin piirikunnassa esiintynyttä korruptiota ja monopolistisia kaupankäyntitapoja. Vaikka Chisum ei osallistunut itse taisteluihin, hänellä oli keskeinen osa Lincolnin piirikunnan sodassa. Vuoteen 1880 mennessä Murphy, Tunstall ja McSween olivat jo kuolleet. Chisum oli riidoissa Billy the Kidin kanssa. Billy the Kidin mukaan Chisum oli hänelle velkaa.


title: John Chisum

text: Heinäkuussa 1884 Chisumilta leikattiin syöpä Kansas Cityssä. Hän lähti Eureka Springsiin toivoen ihmeparantumista. Hän kuoli syöpään pari päivää ennen joulua 1884. Hänet haudattiin Parisiin Texasiin.


title: Artjom Všivkov

text: Artjom Sergejevitš Všivkov (, s. 10. marraskuuta 1986) on kazakstanilainen jääpalloilija, pelipaikaltaan hyökkääjä. Hän edustaa SKA-Neftjanikia. Hän lukeutuu myös Kazakstanin jääpallomaajoukkueen tärkeimpiin pelaajiin.


title: Artjom Všivkov

text: Potškunovin kasvattajaseura on Uralski Trubnik, missä hän pelasi kaikkiaan kuusi kautta niin ykkös- kuin kakkosjoukkueessa. Sen jälkeen hän esiintyi Habarovskin SKA-Neftjanikissa kaksi kautta ja vuodesta 2012 alkaen Sibselmaš Novosibirskissa.


title: Artjom Všivkov

text: Kahden passin miehenä Všivkov on edustanut aikuisiällä Kazakstania kaudesta 2016–2017 lähtien. Vuoden 2017 MM-kisat olivat hänen ensimmäisensä.


title: DTM-kausi 2017

text: DTM-kausi 2017 oli DTM-sarjan kahdeksastoista kausi. Sarja alkoi 6. toukokuuta 2017 Saksan Hockenheimringin radalla ja päättyi samalla radalla 15. lokakuuta 2017.


title: Nokia 216

text: Nokia 216 on suomalaisen HMD Globalin syyskuussa 2016 esittelemä matkapuhelin.


title: Nokia 216

text: Puhelimesta on kaksi versiota, Nokia 216 yhdellä SIM-korttipaikalla ja Nokia 216 Dual SIM, jossa paikkoja on kaksi.


title: Nokia 216

text: Puhelimessa on 2,4 tuuman LCD-näyttö, VGA-kamera salamavalolla ja Series 30+ -käyttöjärjestelmä.


title: Nokia 130

text:
Nokia 130 on Microsoft Mobilen elokuussa 2014 esittelemä matkapuhelin.
Puhelimesta on kaksi versiota, Nokia 130 yhdellä SIM-korttipaikalla ja Nokia 130 Dual SIM, jossa paikkoja on kaksi.


title: Nokia 130

text: Puhelimessa on 1,8 tuuman LCD-näyttö, VGA-kamera salamavalolla ja Nokia Series 30+ -käyttöjärjestelmä.


title: Nokia 130

text:
Nokia 130 on HMD Globalin heinäkuussa 2017 julkaisema matkapuhelin.
Puhelimessa on 1,8 tuuman LCD-näyttö, VGA-kamera ja Nokia Series 30+ -käyttöjärjestelmä. Värivaihtoehtoina ovat punainen, harmaa ja musta.


title: Nokia 222

text: Nokia 222 on Microsoft Mobilen elokuussa 2015 esittelemä matkapuhelin.


title: Nokia 222

text: Puhelimesta on kaksi versiota, Nokia 222 yhdellä muistikorttipaikalla ja Nokia 222 Dual SIM, jossa paikkoja on kaksi.


title: Nokia 222


title: Embers of a Dying World

text: Embers of a Dying World on melodisen death metalin yhtye Mors Principium Estin kuudes studioalbumi, joka julkaistiin 10. helmikuuta levymerkillä AFM Records. Se debytoi Suomen virallisen listan sijalla 32.


title: Embers of a Dying World

text: Kappaleet Reclaim the Sun ja Apprentice of Death julkaistiin ennakkoon ja niistä kuvattiin musiikkivideot.


title: Embers of a Dying World

text: Albumi sai hyvän vastaanoton. Imperiumin Henry Lunabba antoi albumille arvosanan 9+, ja piti sitä myös varteenotettaviin edeltäjiinsä nähden kokonaisuuksista yhtenäisimpänä, ja sanoi yhtyeen säilyttäneen raivonsa melodisuuden lisäämisestä huolimatta. Kaaoszinen Juri Hiltunen piti albumia kohtalaisen sieluttomana mutta hyvänä, perusvarmana teoksena, joka tarjoaa iskeviä kappaleita. Kritiikkiä saivat ohuet kitarasoundit ja ajoittainen sanoitusten naiivius.


title: Nokia 230

text: Nokia 230 on Microsoft Mobilen marraskuussa 2015 esittelemä matkapuhelin.


title: Nokia 230

text: Puhelimesta on kaksi versiota, Nokia 230 yhdellä SIM-korttipaikalla ja Nokia 230 Dual SIM, jossa paikkoja on kaksi.


title: Nokia 230

text: Puhelimessa on 2,4 tuuman LCD-näyttö, VGA-kamera salamavalolla ja Nokia Series 30+ -käyttöjärjestelmä.


title: Nokia 230

text: Series 30+ on MediaTek yhtiöltä lisensoitu ohjelmistoalusta ja käyttöliittymä, joka ei liity Nokian aiempaan Series 30 alustaan.


title: Calle Rosén

text: Calle Rosén (s. 2. helmikuuta 1994 Växjö, Ruotsi) on ruotsalainen jääkiekkopuolustaja, joka pelaa NHL-joukkue Toronto Maple Leafsin organisaatiossa. Elite Prospects -sivuston mukaan hän on hyvin liikkuva ja luisteleva kahden suunnan puolustaja, joka pelaa vahvaa peliä molemmissa päädyissä. Sivuston mukaan Rosén hallitsee kiekkoa hyvin, hänellä on hyvä pelikäsitys ja hän avaa peliä hyvin. Rosénin entinen juniorivalmentaja Björn Liljander on verrannut häntä pelityyliltään Paul Coffeyyn.


title: Calle Rosén

text: Rosén on Växjö Lakers HC:n kasvatti. Hän siirtyi 16-vuotiaana Frölunda HC:n J18-junioreihin kaudeksi 2010–2011, jonka päätteeksi Rosén voitti J18 Allsvenskanin mestaruuden. Kaudella 2011–2012 hän nousi joukkueen varakapteeniksi. Rosén oli J18 Elitissä Frölundan tehokkain puolustaja tehoilla 6+8=14 ja hän voitti joukkueen sisäisen tehotilaston lukemalla +27. Hän oli myös J18 Allsvenskanissa Frölundan tehokkain puolustaja tehoilla 4+10=14, joilla Rosén sijoittui sarjan puolustajien pistepörssissä neljänneksi. Hän jakoi myös koko J18 Allsvenskanin tehotilaston voiton MODO Hockeyn Josef Ingmanin kanssa lukemalla +22. Rosén voitti kauden päätteeksi J18 Allsvenskanin pronssia.


title: Calle Rosén

text: Kauden 2012–2013 Rosén pelasi suurimmaksi osaksi Frölundan J20-junioreissa. Hän pelasi seuran miesten joukkueessa yhden European Trophy -ottelun, mutta ei kuitenkaan debytoinut vielä Elitserienissä. Kauden lopulla Frölunda lainasi Rosénin Ruotsin toiseksi korkeimmalle sarjatasolle HockeyAllsvenskan-joukkue Karlskrona HK:hon. Hän teki siellä loppukaudella 12 runkosarjaottelussa tehot 1+2=3 ja kymmenessä Kvalserien AS:n ottelussa kaksi maalia. Huhtikuussa 2013 Rosén teki Frölundan kanssa kaksivuotisen Elitserien-sopimuksen. Toukokuussa seura kuitenkin ilmoitti lainanneensa hänet koko kauden 2013–2014 kattaneella sopimuksella Karlskronaan. Rosénin ensimmäinen kokonainen kausi miesten peleissä toi 52 runkosarjaottelussa tehot 7+7=14 ja kuudessa nousukarsintaottelussa kaksi syöttöpistettä. Hän oli runkosarjassa joukkueensa eniten maaleja tehnyt puolustaja.


title: Calle Rosén

text: Rosén ei jatkanut Frölundassa enää toisella sopimuskaudellaan, vaan hän teki heinäkuussa 2014 kaksivuotisen SHL-sopimuksen kasvattajaseuransa Växjö Lakers HC:n kanssa. Jo samassa kuussa seura lainasi Rosénin kauden 2014–2015 kattaneella sopimuksella sarjatasoa alemmas Allsvenskanin Rögle BK:hon. Hän oli tehoilla 10+13=23 joukkueen tehokkain puolustaja. Rosén jakoi koko sarjan puolustajien maalipörssin kolmannen sijan Mora IK:n Kevin Mitchellin ja HC Vita Hästenin Viktor Amnérin kanssa. Hän oli kauden päätteeksi nostamassa Rögleä SHL:ään. Rosén debytoi kauden aikana myös Växjön SHL-joukkueessa, jossa hän pelasi kolme runkosarjaottelua ilman tehopisteitä. Rosén teki SHL-debyyttinsä 28. lokakuuta 2014 Djurgårdens IF:ää vastaan.


title: Calle Rosén

text: Kausi 2015–2016 oli Rosénille varsinainen tulokaskausi SHL:ssä. Hän teki 52 runkosarjaottelussa tehot 3+11=14 ja 13 playoff-ottelussa tehot 1+4=5 sekä kuudessa Mestarien liigan ottelussa tehot 2+1=3. Rosén teki ensimmäisen miesten pääsarjamaalinsa CHL:ssä 27. elokuuta 2015 saksalaista ERC Ingolstadtia vastaan. Hänen osumansa jäi Lakersin 4–2-voittoon päättyneen ottelun ratkaisumaaliksi. SHL-uransa avausmaalin Rosén teki 20. lokakuuta 2015 vieraissa Skellefteå AIK:ta vastaan. Huhtikuussa 2016 hän teki Lakersin kanssa kaksivuotisen jatkosopimuksen. Kaudella 2016–2017 Rosén voitti viidellä osumallaan CHL:n puolustajien maalipörssin. Hän oli myös SHL:n runkosarjassa Lakersin eniten maaleja tehnyt puolustaja kuudella osumallaan.


title: Calle Rosén

text: Toukokuussa 2017 Rosén teki kaksivuotisen tulokassopimuksen Toronto Maple Leafsin kanssa. Hänet lähetettiin syksyn harjoitusleirin päätteeksi AHL-joukkue Toronto Marliesiin, mutta ennen ensimmäistäkään siellä pelattua ottelua Maple Leafs kutsui Rosénin takaisin vahvuuteensa, kun seura lähetti puolestaan Martin Marinčinin siirtolistan kautta farmiin. Rosén teki NHL-debyyttinsä kauden 2017–2018 toisella kierroksella 7. lokakuuta 2017 New York Rangersia vastaan. Hän sai ottelussa jääaikaa 14.32 minuuttia. Rosén keräsi ottelusta myös teholukeman –2.


title: Calle Rosén

text: Rosén on pelannut Ruotsin A-maajoukkueessa 13 ottelua tehopistein 1+2=3. Hän teki A-maajoukkuedebyyttinsä Sweden Hockey Gamesissa 9. helmikuuta 2017 Göteborgissa Tšekkiä vastaan. Rosén teki ottelussa myös ensimmäisen A-maajoukkuemaalinsa tyhjään maaliin vain sekunti ennen päätössummeria.


title: Calle Rosén

text: Rosénin isoveli Adam on pelannut myös jääkiekkoa.


title: Vapaa pinta

text: Vapaa pinta erottaa nesteen sitä ympäröivästä tyhjiöstä tai kaasusta. Nesteen potentiaalienergia laskee vapaan pinnan pinta-alan pienetessä.


title: Orbánin III hallitus

text: Orbánin III hallitus on Unkarin 71. hallitus. Vuoden 2014 parlamenttivaalien jälkeen istuva pääministeri Viktor Orbán valittiin jälleen pääministeriksi ja hän pääsi muodostamaan kolmannen hallituksensa, joka astui virkaan 6. kesäkuuta 2014. Hallituksen muodostavat Fidesz ja sen yhteistyöpuolue Kristillisdemokraattinen kansanpuolue, joista ensin mainitulla on seitsemän ministeriä ja jälkimmäisellä kolme ministeriä. Hallituksessa on myös kolme sitoutumatonta ministeriä.


title: Pentti J. Voipio

text: Pentti J. Voipio (8. toukokuuta 1912 Savonlinna – 6. joulukuuta 2001 Helsinki) oli suomalainen lakitieteen lisensiaatti ja sukututkija. Hänen päätyönsä sukututkimuksen saralla oli vuonna 1994 ilmestynyt kartoitus kaikista Kekkos-suvuista: Kekkoset Suomen asuttajina.


title: Helmholtzin kelat

text: Helmholtzin kelat ovat laite, joka koostuu kahdesta ympyränmuotoisesta kelasta, joilla on yhteinen keskiakseli ja joiden välinen etäisyys toisistaan on yhtä suuri kuin kelojen yhteinen säde. Helmholtzin keloja käytetään mm. kokeissa kumoamaan ulkoisia magneettikenttiä, kuten Maapallon magneettikenttä. Kelat on nimetty saksalaisen fyysikon Hermann von Helmholtzin mukaan.


title: Helmholtzin kelat

text: Johdetaan lauseke magneettivuon tiheydelle kelojen keskiakselilla paikan funktiona. Oletetaan, että ohut virtajohdin ei kulje origon kautta. Olkoon johtimessa kulkeva sähkövirta formula_1. Vasemmanpuoleisen kuvan merkinnöin voidaan kirjoittaa Biot’n−Savartin laki, joka kertoo magneettivuon tiheyden mielivaltaisessa pisteessä formula_2:


Helmholtzin kelat


title: Helmholtzin kelat

text: missä


title: Helmholtzin kelat

text: formula_4 on tyhjiön permeabiliteetti (eli "magneettivakio"),


title: Helmholtzin kelat

text: formula_5 on johtimen differentiaalinen pituusalkio pisteessä formula_6 ja


title: Helmholtzin kelat

text:
formula_7 merkitsee vektorin normia (pituutta).
Sovelletaan Biot'n−Savartin lakia kahdelle ympyränmuotoiselle johdinsilmukalle siten, että piste formula_2 sijaitsee silmukoiden keskiakselilla. Tarkastellaan ensin pelkästään yhtä silmukkaa. Asetetaan tarkastelukoordinaatisto siten, että origo on silmukan keskellä ja formula_9-akseli kulkee silmukan keskiakselia pitkin. Olkoon silmukan säde formula_10 ja siinä kulkeva sähkövirta formula_1 (ks. oikeanpuoleinen kuva). Tässä geometriassa Biot'n−Savartin laista saadaan:


title: Helmholtzin kelat

text: sillä formula_13 kaikilla formula_14. Pisteessä formula_2 termit


title: Helmholtzin kelat

text: formula_16 ja


title: Helmholtzin kelat

text: ovat vakioita, joten ne voidaan siirtää ulos integraalista. Jäljelle jää suoritettavaksi suljettu polkuintegraali yli formula_10-säteisen ympyrän, eli ympyrän kehän pituus:


title: Helmholtzin kelat

text: Jos silmukka korvataan halkaisijaltaan yhtä suurella kelalla, jossa on formula_20 kierrosta, kerrotaan edellä saatu tulos formula_20:llä:


title: Helmholtzin kelat

text: Lisätään formula_9-akselille kohtaan formula_24 toinen kela, jonka säde on formula_10 ja kierrosten lukumäärä formula_20. Oletetaan, että tässä kelassa kulkee yhtä suuri sähkövirta samaan kiertosuuntaan kuin ensimmäisessä kelassa. Toisen kelan aiheuttama magneettivuon tiheys keskiakselilla lasketaan hyödyntäen jo saatua tulosta. Tarvitsee vain korvata muuttuja formula_27:llä. Kokonaisuudessaan magneettivuon tiheys keskiakselilla saadaan näiden kahden kelan magneettivuon tiheyksien summana:


title: Helmholtzin kelat

text:
formula_28.
Sijoittamalla tähän yhtälöön formula_29, saadaan yhtälö magneettivuon tiheydelle Helmholtzin kelojen keskiakselilla:


title: Helmholtzin kelat

text: Keskiakselilla täsmälleen silmukoiden puolivälissä (formula_31) magneettivuon tiheys on:


title: Helmholtzin kelat

text: Maapallon magneettivuon tiheys maan pinnalla voi olla paikoin 50 μT. Olkoon Helmholtzin kelojen säde (ja etäisyys) 0,5 m ja kummassakin 50 kierrosta. Lasketaan, kuinka suuri sähkövirta keloissa pitää kulkea, jotta puolessa välissä kelojen keskellä vastakkaissuuntainen maan magneettikenttä kumoutuu.


title: Helmholtzin kelat

text: Ratkaisu:


title: Helmholtzin kelat

text: Käyttämällä viimeisimpänä johdettua yhtälöä magneettivuon tiheydelle keskiakselilla kelojen puolivälissä, saadaan:


title: Helmholtzin kelat

text: Kuten huomataan, jo suhteellisen pienellä laitteistolla ja pienellä sähkövirralla saadaan maapallon magneettikenttä keskellä laitteistoa kumottua täysin.


title: Afrikkalainen mytologia

text: Afrikkalainen mytologia heijastaa Afrikan uskomuksia ja arvoja. Mutta kun monien kulttuurien mytologiat ovat varovaisesti varjeltuja, ovat afrikkalaiset myytit edelleen merkittävä osa afrikkalaisten jokapäiväistä elämää. Jotkut afrikkalaiset myytit käsittelevät maailmanlaajuisia teemoja kuten maailman alkuperästä ja yksilön kuolemanjälkeisestä kohtalosta. Silti monet kumpuavat maanosan omista asetuksista, olosuhteista sekä historiasta.


title: Simon Rennie

text: Simon Rennie (s. 29. huhtikuuta 1980 Coventry, Iso-Britannia) on brittiläinen Red Bullin Formula 1 -tallin insinööri. Rennie aloitti uransa vuonna 2004 Renaultilla. Kausilla 2005–2006 ja 2008 hän toimi Renaultilla Fernando Alonson datainsinöörinä ja kaudella 2007 puolestaan Heikki Kovalaisen datainsinöörinä.


title: Simon Rennie

text: Kaudeksi 2009 Rennie ylennettiin Renaultilla Alonson kisainsinööriksi. Kaudella 2010 hän toimi Robert Kubican kisainsinöörinä, ja seuraavalla kaudella puolestaan Nick Heidfeldin ja Bruno Sennan kisainsinöörinä.


title: Simon Rennie

text: Kaudella 2012 Rennie toimi Lotuksella Kimi Räikkösen toisena kisainsinöörinä Mark Sladen lisäksi. Hän jätti tiimin kauden päätteeksi.


title: Simon Rennie

text: Tammikuussa 2013 Rennie siirtyi Red Bullille Mark Webberin kisainsinööriksi, korvaten aiemmin Webberin kisainssinä toimineen Ciaron Pilbeamin joka siirtyi puolestaan Lotukselle pääkilpainsinööriksi. Kaudesta 2014 lähtien Rennie on toiminut Daniel Ricciardon kisainsinöörinä.


title: Source Code Control System

text: Source Code Control System (SCCS) on yksi varhaisista versiohallintajärjestelmistä. Se on kehitetty vuonna 1972 Bell Labs:ssa IBM System/370 tietokoneelle. Vuonna 1975 SCCS:stä oli versio myös Unixille PDP-11 tietokoneella.


title: Source Code Control System

text: SCCS:lle on tehty avoimen lähdekoodin korvike GNU CSSC sekä POSIX-yhteensopiva versio.


title: Source Code Control System

text: SCCS on vaikuttanut muun muassa RCS-versionhallintajärjestelmän kehitykseen.


title: Ciaron Pilbeam

text: Ciaron Pilbeam on brittiläinen Renaultin Formula 1 -tallin insinööri. Pilbeam aloitti uransa BAR:lla vuonna 1998, toimien muun muassa Jacques Villeneuven ja Takuma Satōn kilpailuinsinöörinä.


title: Ciaron Pilbeam

text: Kaudeksi 2006 Pilbeam siirtyi Red Bullille, jossa hän toimi Christian Klienin ja Robert Doornbossin kisainsinöörinä. Kaudet 2007–2012 hän toimi Mark Webberin kisainsinöörinä.


title: Ciaron Pilbeam

text: Tammikuussa 2013 Pilbeam siirtyi Lotukselle pääkisainsinööriksi, jossa työskenteli tammikuuhun 2014 asti. Tammikuussa 2014 vahvistettiin Pilbeamin siirtyminen McLarenille pääkisainsinööriksi, jossa työskenteli vuoden 2016 loppuun. Joulukuussa 2016 vahvistettiin Pilbeamin siirtyvän Renaultille kaudeksi 2017 pääkisainsinööriksi.


title: Lönnrotin hengessä 2002

text: Lönnrotin hengessä 2002 on Kalevalaseuran vuosikirja, jonka on julkaissut Suomalaisen Kirjallisuuden Seura. Se sisältää artikkeleita, jotka tavalla tai toisella liittyvät Elias Lönnrotiin ja taustoittavat hänen elämäntyötään. Artikkelit on ryhmitelty aiheittain seuraavien otsikoiden alle:Asiantuntijoiden artikkeleista monet pohjautuvat Elias Lönnrotin juhlavuoden seminaareissa pidettyihin esitelmiin.


title: Lönnrotin hengessä 2002

text: Kirja on kuvitettu historiallisilla kuvilla, ja kunkin artikkelin loppuun on merkitty käytetyt lähteet.


title: Kalevalaseuran vuosikirja

text: Kalevalaseuran vuosikirja on vuosittain loka-marraskuun vaihteessa ilmestyvä Kalevalaseuran julkaisu. Sarja alkoi ilmestyä 1921, ja ensimmäisen teoksen julkaisi Otava. Sen aiheena oli Suomen ja suomalais-ugrilaisten kansojen kansatiede.


title: Kalevalaseuran vuosikirja

text: Teoksiin on koottu vertaisarvioituja artikkeleita perinteen- ja kulttuurintutkimuksen alalta. Numeroon 95 mennessä niissä on julkaistu pari tuhatta tutkijoiden ja muiden asiantuntijoiden kirjoittamaa artikkelia suullisesta perinteestä, kansanrunoista, runolaulajista, perinteentutkijoista, Kalevalasta, Kalevalan kääntäjistä ja taiteilijoista, Lönnrotista ja muista merkittävistä runonkerääjistämme. Teoksen toimitusneuvostona on Kalevalaseuran hallitus, ja sen vastaava toimittaja on seuran toiminnanjohtaja, filosofian tohtori Ulla Piela.


title: Kovanin metroasema

text: Kovan on Singaporen Mass Rapid Transit -metrojärjestelmän asema Hougangissa Singaporen koillisella suuralueella. Se avattiin 20. kesäkuuta 2003. Asemaa käyttävät North East Linen junat.


title: Northern Game Summit

text: Northern Game Summit (NGS) on vuosittainen konferenssi pelialan ammattilaisille Kajaanissa. Kaksipäiväisen tapahtuman aikana puhujat pitävät esityksiä rinnakkain, aihealueesta riippuen. Näitä ovat olleet mm. pelisuunnittelu, ohjelmointi, grafiikka, virtuaalitodellisuus (VR) ja liiketoiminta. Osa aihealueista vaihtelee vuodesta riippuen. Tapahtuma järjestetään yleensä syys-lokakuun vaihteessa.


title: Northern Game Summit

text: Tapahtuma järjestettiin ensimmäisen kerran Kajaanin Ammattikorkeakoululla vuonna 2012. Puhujia tapahtumaan saapui puhujia lukuisista tunnetuista yrityksistä, kuten Remedyltä, Roviolta, Woogalta sekä Yagerilta.


title: Northern Game Summit

text: Tapahtuman koko kasvoi suuremmaksi 2013 ja tapahtumapaikka siirtyi elokuvateatteri Bio Rex Kajaaniin. Puhujien sekä osallistujien määrä kasvoi ja tapahtuma muuttui laadukkaammaksi. Tapahtuma jatkoi hidasta kasvua niin puhujien kuin tapahtumankin laadussa.


title: Northern Game Summit

text: Vuonna 2016 tapahtuma sisälsi kolmannen, päätapahtumaa edeltävän, päivän, jolloin Nordic Game Communityn ylläpitämän Nordic Game Discovery Contestin osakilpailu pidettiin osana tapahtumaa. Vuoden suurimpia puhujia olivat Blizzard Entertainmentin Overwatch-pelin videomateriaalin tekninen johtaja Jim Jiang sekä TapOnItin perustaja ja teknologiajohtaja Tsahi Liberman.


title: Kauhavan Kanuunat

text: Kauhavan Kanuunat on vuonna 1994 perustettu kauhavalainen jalkapalloseura.


title: Tallinna24.ee

text: Tallinna24.ee on suomenkielinen verkkolehti, jota julkaisee Keskisuomalainen-konsernin Virossa sijaitseva tytäryhtiö Vaba Meedia. Vuonna 2015 avattu julkaisu on suunnattu suomalaisille matkailijoille. Sen ensimmäinen päätoimittaja oli Sami Lotila. Elokuun alussa 2016 päätoimittajana aloitti Thea Ekholm.


title: NADH-dehydrogenaasi

text: NADH-dehydrogenaasi eli kompleksi I tai NADH-ubikinonioksidoreduktaasi on entsyymi, joka osallistuu eliöissä soluhengityksen osana olevaan elektroninsiirtoketjuun. Entsyymi katalysoi reaktiota, jossa NADH-molekyyli hapetetaan NAD-molekyylissä ja hapettumisesa vapautuvat elektronit siirretään haputtumis- ja pelkistymisreaktioiden sarjan kautta ubikinonille, joka pelkistyy ubikinoliksi. NADH-dehydrogenaasia esiintyy niin aitotumaisissa kuin esitumaisissakin eliöissä. NADH-dehydrogenaasin EC-numero on EC 1.6.5.3.


title: NADH-dehydrogenaasi

text: NADH-hydrogenaasi on rakenteeltaan ja toiminnaltaan monimutkainen entsyymi. Se on molekyylimassaltaan hyvin suuri, tyypillisesti yli 900 kDa. Sen rakenne koostuu noin 46 aminohappoketjusta ja lisäksi se sisältään raudan ja rikin muodostamia klustereita eli on rauta-rikkiproteiini. Muodoltaan NADH-muistuttaa L-kirjainta tai vanhaa saapasmallista kenkää. NADH-reduktaasia esiintyy erityisesti mitokondrioissa, joissa se on mitokondrion sisäkalvon proteiini.


title: NADH-dehydrogenaasi

text: NADH-reduktaasi katalysoi ensimmäisessä vaiheessa NADH:n hapettumista NAD-molekyyliksi. Hapettimena toimii flaviinimononukleotidi (FMN), jonka isoalloksatsiinirengas pelkistyy reaktiossa. Näin muodostunut FMNH-molekyyli luovuttaa elektroneja rauta-rikkiklustereille, joissa ne siirtyvät edelleen ja FMNH hapettuu muodostaen jälleen flaviinimononukleotidia. Rauta-rikkiklusterit luovuttavat elektronit mitokondrion sisäkalvon ubikinonille, joka pelkistyy ubikinoliksi. Elektroninsiirron lisäksi NADH-dehydrogenaasi toimii protonipumppuna, joka siirtää 4 H-ionia mitokondrion matriisista mitokondrion sisäkalvon läpi. Protoninsiirron tarkkaa mekanismia ei tunneta.